PEMECATAN TAJUDDIN DI HARI CUTI UMUM DAN SETELAH NAJIB MENYAMPAIKAN PERMOHONAN MAAFNYA ADALAH PENGHINAAN BUAT UMNO

Hanya sehari selepas mencetuskan kontroversi dan kecaman ramai berikutan penampilan dan kata-katanya dalam sidang media semalam yang dianggap tidak wajar dengan malapetaka yang sedang menimpa negara iaitu insiden perlanggaran tren LRT, Tajuddin Abdul Rahman secara serta-merta dipecat daripada jawatannya sebagai Pengerusi Prasarana Bhd.
Pemecatan Ahli Parlimen Pasir Salak itu dinyatakan dalam sepucuk surat yang ditandatangani Menteri Kewangan, Tengku Zafrul Abdul Aziz lewat petang tadi.
Menteri Kewangan Diperbadankan adalah pemegang saham tunggal Prasarana Bhd yang memiliki sebahagian besar rangkaian pengangkutan awam di negara ini.
Tiada sebarang sebab diberikan oleh Tengku Zafrul sebagai alasan pemecatan itu, tetapi ia dipercayai kerana sikap dan penampilan Tajuddin yang tidak wajar serta memalukan dalam sidang medianya berikutan insiden pelanggaran tren LRT itu, selain mungkin juga disebabkan kelewatannya turun turun padang melawat tempat kemalangan.
Sebagaimana beberapa petikan video sidang media Tajuddin telah tular di media sosial dan menimbulkan kecaman ramai, susulannya turut muncul satu petisyen yang mendesak bellau meletakkan jawatannya.
Meskipun pemecatan Tajuddin adalah sesuatu yang boleh diterima secara amnya, tetapi tindakan memecat beliau secara serta-merta di hari cuti umum Hari Wesak adalah suatu penghinaan buat UMNO dan BN yang merupakan pemegang jumlah kerusi Parlimen terbanyak dalam kerajaan PN sekarang.
Dengan hakikat bahawa Tengku Zafrul bertindak memecat Tajuddin tentunya atas restu dan pengetahuan Perdana Menteri, Mahiaddin Md Yasin, UMNO kini secara terang-terangan telah dimalukan di sebalik parti itu telah pun memuktamadkan putus hubungan dengan Bersatu.
Kenapa kerajaan PN yang diterajui Presiden Bersatu begitu ghairah ingin memecat Tajuddin seolah-olah “tiada lagi hari esok”?
Apakah Tajuddin telah melakukan kesalahan jenayah serius melalui jawatannya sehingga pemecatannya perlu dibuat secara serta-merta, tidak boleh ditangguhkan, dilakukan pada hari cuti umum dan langsung tidak boleh dimaafkan?
Tidak bolehkah ditunggu sehingga esok pagi atau tidak bolehkah Tajuddin dipanggil dan dinasihati, sama ada oleh Perdana Menteri atau Menteri Kewangan agar lebih beradab dalam mengadakan sidang media selepas ini?
Tambahan lagi, pada petang tadi, Najib Razak sendiri tampil menyatakan beliau telah menghubungi Tajuddin dan Ahli Parlimen Pasir Salak itu mengaku kesilapannya kerana berseloroh secara berlebihan dalam sidang media semalam serta memohon maaf atas keterlanjurannya.
Najib turut menyebut bahawa Tajuddin juga meminta maaf kepada wartawan yang mungkin tersinggung dengan cara dan kata yang dilafazkannya.
Dalam hal ini, apakah ia bermakna permohonan maaf Tajuddin yang disampaikan melalui Najib langsung tidak dipedulikan dan tidak diterima oleh kerajaan?
Kepada UMNO, haruslah disedari bahawa Tajuddin adalah pemimpin penting parti berikutan jawatannya selaku Pengarah Pilihanraya dan sekarang, apakah mereka rela dimalu dan dihina begitu saja?
Tidakkah jika UMNO tidak mampu berbuat apa-apa, ini bermakna parti itu tidak ubah seperti “tawanan perang” kepada Bersatu dan PN dalam #KerajaanGagal yang diterajui Mahiaddin?
(ShahbudinHusin 26/05/2021)

4

7

votes
Article Rating
Kongsikan artikel ini


SIFAT TERTUTUP MAHIADDIN LEBIH MUDAH MEMBAWA JATUHNYA KERAJAAN PN

Sepertimana pernah saya tulis sebelum ini, terdapat pemimpin Bersatu sendiri mengakui kerajaan PN pimpinan Mahiaddin Md Yasin sekarang memang sedang terumbang-ambing dan tidak mustahil akan terbalik jika PRU diadakan dalam waktu terdekat ini.
Antara punca keadaan itu ialah kegagalan Mahiaddin sendiri tampil dengan segera dan pantas menjawab sebarang isu yang timbul dan yang menjadi pertikaian dalam masyarakat.
Apabila isu-isu tidak dijawab dan Mahiaddin pula ebih selesa dengan sikap membisunya, barah kemarahan rakyat akan terus merebak dan akhirnya sukar diubati sama sekali.
Bagi pemimpin Bersatu berkenaan, ramai dalam partinya juga turut rimas dengan keadaan yang berlaku sekarang di mana bukan saja asakan tambah berterusan, bahkan dengan jelas memperlihatkan kegagalan PN sebagai sebuah kerajaan.
Tetapi, katanya, sebagai orang parti, bukanlah mudah bagi beliau dan sesiapa saja daripada Bersatu untuk memberi pendapat atau pandangan kepada Mahiaddin untuk tujuan memperbaiki keadaan buruk sedia ada ini.
“Beliau adalah pemimpin yang tertutup dan tidak suka orang lain memberi pandangan yang berbeza, apa lagi jika pandangan itu dilihat seperti mahu mengajarnya untuk bertindak atau melakukan sesuatu,” tambah pemimpin berkenaan lagi.
Dengan itu, katanya, bukan semua orang boleh melontarkan pandangan yang tidak sesuai halwa telinga Mahiaddin.
Ujar beliau, penampilan Mahiaddin dalam bual bicara khas baru-baru ini yang tak kisah dirinya dianggap bodoh adalah gambaran sifat tertutupnya itu.
“Nama mahu akur kepada pandangan dan kehendak ramai adalah tidak mungkin sama sekali, beliau malah lebih rela dianggap bodoh asalkan dapat mengekalkan pendiriannya,” demikian hujah pemimpin Bersatu berkenaan.
Katanya, beliau juga pernah mendengar ada pemimpin Bersatu lain yang cuba “memberi nasihat” kepada Mahiaddin berhubung isu politik semasa, tetapi kena bidas akhirnya.
Mahiaddin dikatakan membidas pemimpin tersebut dengan berkata, beliau mempunyai pengalaman lebih 40 tahun dalam politik dan tahu apa yang harus dilakukannya untuk menangani apa saja kemelut yang timbul.
Awak ingat saya tak tahu apa-apa, demikian antara kata-kata Mahiaddin kepada pemimpin yang cuba memberi nasihat kepadanya itu.
Dengan perkara itu bukan lagi menjadi rahsia di kalangan pimpinan Bersatu, tiada sesiapa lagi yang berani memberi apa-apa pandangan kepada Mahiaddin.
Begitu pun, beliau tidak menafikan mereka yang mungkin masih berpeluang memberi pandangan atau pendapat kepada Mahiaddin hanyalah orang tertentu di sekelilingnya yang sebahagiannya ada kepentingan peribadi dengan Perdana Menteri.
“Sudahnya itulah yang berlaku dalam kerajaan sekarang, sedangkan kita sebagai pemimpin parti mahu melihat Bersatu dan PN ini kekal lebih lama lagi sebagai kerajaan,” ujar beliau dengan nada kecewa.
Seorang bekas pegawai yang pernah bekerja dengan Mahiaddin di sebuah kementerian mengakui Presiden Bersatu itu adalah seorang yang mempunyai ego agak tinggi, sukar menerima pendapat yang berbeza, apa lagi yang berbentuk nasihat atau kritikan kepadanya.
Kata beliau, Mahiaddin yang dikenalinya adalah seorang yang tidak suka orang lain cuba menunjuk ajar atau memberi nasihat kepadanya, memberitahunya bagaimana harus melakukan sesuatu atau banyak cakap di depannya.
“Beliau lebih suka dengan orang yang diam, akur dan tidak banyak cakap dan hanya bercakap apabila diminta saja.
“Jangan cuba-cuba memberi apa-apa nasihat kepadanya jika tidak diminta.
“Semasa jadi menteri pun egonya cukup tinggi, setelah jadi Perdana Menteri sekarang, saya percaya egonya pasti lebih tinggi,” kata bekas pegawai itu lagi.
Dengan asakan ternadap kerajaan kian bertambah dan berterusan serta banyak isu yang menghakis keyakinan rakyat muncul tanpa henti, sementara Mahiaddin kekal dengan sifat tertutupnya itu, pemimpin Bersatu itu bimbang ia akan lebih menyumbang kepada mudahnya lagi kerajaan PN ini dijatuhkan.
Katanya, untuk berlawan dengan kebangkitan rakyat, ia memerlukan penglibatan banyak pihak, bukan cukup dengan pemikiran seorang Perdana Menteri atau kelompok kecil saja yang memberi idea, pandangan serta nasihat kepadanya.
(ShahbudinHusin 26/05/2021)

4.4

8

votes
Article Rating
Kongsikan artikel ini


JIKA TIDAK KELUAR SEKARANG, LEBIH BANYAK KEGAGALAN KERAJAAN PN AKAN DITANGGUNG UMNO

Berikutan pemecatan Tajuddin Abdul Rahman daripada jawatannya sebagai Pengerusi Prasarana Bhd semalam, banyak pihak merasakan inilah masa yang paling sesuai untuk UMNO secara en bloc segera menarik diri daripada terus berada dalam kerajaan PN.
Pemecatan yang dianggap menghina dan memalukan UMNO itu memberi makna tiada guna lagi UMNO dan BN terus memberi sokongan kepada PN dan Mahiaddin Md Yasin sebagai Perdana Menteri.
Ini kerana kerajaan PN jelas tidak lagi menghormati kedudukan UMNO sebagai pemegang saham terbesar dengan jumlah Ahli Parlimen paling ramai dalam pembentukan kerajaan yang memberi peluang kepada Mahiaddin dilantik sebagai ketua kerajaan pintu belakang.
Bukankah lebih manis jika Tajuddin tidak dipecat, sebaliknya dipanggil sama ada oleh Mahiaddin atau Tengku Zafrul dan kemudian dinasihatkan agar meletakkan jawatan secara baik?
Tidakkah meminta Tajuddin meletak jawatan ternampak lebih sopan dan beradab berbanding memecatnya?
Lagi pun, kalau mahu dikata Tajuddin gagal dalam tugasnya sebagai Pengerusi Prasarana, apakah Mahiaddin tidak gagal?
Lebih jauh lagi, bukan saja Mahiaddin lebih gagal kalau mahu dibandingkan dengan Tajuddin, malah dalam #KerajaanGagal ini semua yang ada jawatan dalam kerajaan adalah juga dianggap gagal secara kolektifnya.
Maka, kenapa hanya Tajuddin saja yang diambil tindakan pecat?
Daripada sudut yang lain, dengan logiknya pemecatan Tajuddin oleh Tengku Zafrul itu mesti setelah mendapat restu dan kebenaran daripada Perdana Menteri terlebih dahulu, tindakan terhadap Pengarah Pilihanraya UMNO itu juga seperti suatu cabaran dan ajakan bergaduh secara terang-terangan oleh PN.
Soalnya, apakah Tajuddin dan UMNO hanya mampu berdiam diri saja?
Tidak cukup dengan surat pemecatan dikeluarkan ketika cuti umum Hari Wesak dan setelah Najib Razak menyampaikan permohonan maaf bagi pihak Tajuddin, sebaliknya yang lebih menghina lagi ialah kerana Tengku Zafrul yang memecat itu tiada apa-apa jawatan dalam mana-mana parti dan tidak mustahil merupakan seorang yang tidak berparti sama sekali.
Dengan diperlakukan sebegitu rupa, adalah jelas UMNO sebagai parti terbesar dan mempunyai sejarah harum dalam di negara ini telah diaibkan seolah-olah tiada harga langsung.
Dengan semua keadaan itu, ditambah kerajaan PN ini sudah terlalu banyak kegagalannya, langkah terbaik ketika ini ialah UMNO harus segera menarik diri dan mengumumkan keluar daripada kerajaan PN.
Sama ada PRU atau pertukaran kerajaan akan berlaku, perkara itu biarlah menjadi kebijaksanaan Agong mempertimbangkannya.
Tetapi yang penting, terus menyokong dan bersama kerajaan PN ini adalah suatu yang tidak munasabah lagi dilakukan oleh UMNO.
Tiada guna dan tiada makna lagi jika UMNO ingin lebih lama berada dalam #KerajaanGagal ini dan terus memberi sokonga kepada Mahiaddin.
Bahkan dengan trend yang semakin beralih untuk menyalahkan UMNO dan menteri UMNO dalam isu SOP dan vaksin (Ismail Sabri dan Khairy Jamaluddin), ditakuti lebih lama UMNO berada bersama kerajaan, lagi banyak palitan kegagalan yang terpaksa UMNO tanggung berbanding Bersatu.
Jika terlalu banyak beban kegagalan kerajaan PN terpaksa ditanggung, sementara keputusan putus hubungan dengan Bersatu sudah sedia dimuktamadkan yang disertai dengan keinginan untuk membawa UMNO kembali dominan, soalnya bagaimanakah kejayaan yang diimpikan itu mampu dicapai dalam keadaan sebegitu?
(ShahbudinHusin 27/05/2021)

5

1

vote
Article Rating
Kongsikan artikel ini


KENAPA ADA YANG LEBIH TERUK DARIPADA TAJUDDIN TIDAK DIPECAT? – IBRAHIM ALI

1. Pepatah Melayu peninggalan nenek moyang ada menasihatkan kita iaitu KERANA PULUT SANTAN BINASA, KERANA MULUT BADAN BINASA.
2. Kata-kata gurauan yang tidak kena pada peristiwa di kala berlaku malapetaka yang mengejutkan semua pihak dan sedih. Saya turut kecewa dan terkejut dengan kenyataan gurauan YB Tajuddin Ab Rahman yang tidak sepatutnya, apatah lagi beliau sudah berumur dan sepatutnya lebih matang.
Beliau seorang yang nampak serius tetapi tersilap membuat kenyataan yang tidak sepatutnya.
Sifat istiqamah dan tenang setiap masa adalah senjata kekuatan kepada seseorang pemimpin.
Tegas dan berani tidak seharusnya menjadi pedang yang membunuh diri sendiri.
3. Walaubagaimanapun, YB Tajuddin AB RAHMAN DIPECAT SEBAGAI PENGERUSI PRASARANA ATAS KECELUPARANNYA.
Budaya Malaysia sebelum ini, cakap apapun, maki hamun Islam, Hina Raja-raja Melayu, hina bangsa Melayu tidak adapun tindakan apapun dikenakan, ASALKAN MINTA MAAF SAHAJA.
Jika YB Tajuddin Rahman sudah minta maaf kenapa pula beliau dipecat?
Adakah kerajaan mahu menunjukkan ketegasan? YB Tajuddin Rahman boleh dinasihat “secara peribadi” untuk meletakkan jawatan.
Begitu juga sebelum ini ada yang melakukan _’damage’_ atau kerosakan yang lebih teruk kepada sistem pentadbiran negara atau jenayah moral yang sepatutnya dipecat atau didakwa. Namun tidak ada apa-apa tindakan dan pendakwaan.
4. Kalau hidup seiring dan seiya sekata dengan pihak yang berkuasa, mungkin ada masa untuk istighfar dan cukup dengan permohonan maaf.
5. Malaysia negaraku yang sekarang serba pelik dan berbagai tragedi berlaku satu persatu..
Lepas ini apa pula?
Dato Paduka Dr Ibrahim Ali
Presiden PUTRA.

5

1

vote
Article Rating
Kongsikan artikel ini


“DARURAT GAGAL, CEPATKAN PEMBERIAN VAKSIN KERANA DANA RM5 BILION KWAN SUDAH PUN DIPEROLEHI”

Majlis Presiden Pakatan Harapan amat risau dengan peningkatan mendadak kes-kes positif COVID-19 di hampir setiap negeri dalam negara kita yang kini mencecah lebih 7,000 kes tiga hari berturut-turut, di samping jumlah katil ICU yang semakin tidak mencukupi untuk menghadapi kes-kes kritikal.
Kami juga amat sedih menerima berita bahawa kadar kematian sangat tinggi setiap hari, terutama tiga hari terakhir yang mencatatkan kematian lebih 60 orang setiap hari.
Majlis Presiden mengutuskan ucapan takziah buat semua keluarga yang telah kehilangan orang tersayang akibat wabak COVID-19 ini.
Kes harian COVID-19 yang melonjak sejak Darurat diisytiharkan dan Parlimen ditutup jelas menunjukkan kegagalan Kerajaan Perikatan Nasional untuk menangani COVID-19 dengan sendirinya.
“Lockdown” kendiri politik ini sebenarnya bertujuan untuk menyelamatkan Kerajaan Perikatan Nasional yang kehilangan majoriti Parlimen.
Malangnya “lockdown” kendiri politik ini tanpa kebertanggungjawaban, ketelusan dan proses semak dan imbang telahpun memburukkan pandemik COVID-19 sepertimana yang dipersetujui juga oleh Timbalan Speaker Dewan Rakyat dan Ahli Parlimen Pengerang Azlina Othman Said hari ini.
Maka dalam keadaan hampir semua Ahli Parlimen telah menerima vaksin, Majlis Presiden menggesa semua Ahli Parlimen untuk bersama menuntut agar Parlimen dibuka semula.
Pada masa yang sama, Majlis Presiden turut mengambil maklum kemarahan rakyat terhadap isu Tatacara Pengendalian Piawai (SOP) yang mengelirukan, sering bertukar-tukar atau “U-turn”, dan penguatkuasaan ‘Antara Dua Darjat’ berbeza di antara VIP dan rakyat biasa.
Majlis Presiden turut mengambil maklum kadar pemberian vaksin Pfizer, AstraZeneca dan Sinovac masih belum mencapai kadar yang dijanjikan kerana dibelenggu pelbagai masalah termasuk isu bekalan, isu pemberian vaksin termasuk dos vaksin AstraZeneca yang tidak mencukupi, serta isu pendaftaran yang amat menyukarkan rakyat sungguhpun RM70 juta telahpun dibelanjakan untuk system laman web.
Kadar pemberian vaksin perlu disegerakan terutama apabila keperluan dana RM5 bilion telahpun tercapai dengan pengeluaran wang dari Kumpulan Wang Amanah Negara (KWAN) tanpa kelulusan Parlimen, untuk kos pembelian dan pelaksanaan.
Majlis Presiden turut menggesa Bahagian Regulatori Farmasi Negara (NPRA) untuk mempercepat kelulusan vaksin-vaksin Sinopharm, Sputnik V dan Moderna agar sasaran imunisasi kelompok dapat dicapai dengan lebih pantas.
Ini memandangkan vaksin Sinopharm telah menerima kelulusan WHO, dan Sputnik V serta Moderna telah mula diguna di pelbagai negara.
Sejak Darurat berkuatkuasa pada 11 Januari 2021 hingga ke hari ini, walau diberi kuasa penuh untuk melakukan segala ikhtiar dan upaya, namun berdasarkan data dan bukti sedia ada, jelas kuasa Darurat ini tidak berjaya mengekang penularan wabak COVID-19 sebaliknya keadaan menjadi jauh lebih serius. Kerajaan Perikatan Nasional telah gagal.
Oleh itu, Majlis Presiden menegaskan melalui wakil Pakatan Harapan di dalam Jawatankuasa Khas Bebas Darurat bahawa Darurat ini bukan sahaja tidak perlu dipanjangkan lebih dari 1 Ogos 2021, malah perlu ditamatkan segera. Parlimen harus bersidang segera untuk memulihkan demokrasi.
Sekiranya Jawatankuasa Khas Bebas Darurat masih mendiamkan diri, Pakatan Harapan terpaksa mempersoalkan peranan dan fungsi wakil kami di dalam Jawatankuasa tersebut, atau apakah kehadiran wakil kami dijadikan sebagai “pelitup muka” untuk mengiakan segala penggunaan kuasa Darurat yang mengetepikan Parlimen.
Strategi menangani COVID-19 sedia ada memerlukan penjajaran semula (realignment), dan Majlis Presiden telah mengarahkan Jawatankuasa-Jawatankuasa Pakatan Harapan yang berkaitan untuk mengadakan perbincangan segera bagi meneliti dasar-dasar yang diperlukan untuk menyelamatkan negara dari pandemik ini.
YB Dato’ Seri Anwar Ibrahim
Parti Keadilan Rakyat (KEADILAN)
YB Lim Guan Eng
Parti Tindakan Demokratik (DAP)
YB Hj Mohamad Sabu
Parti Amanah Negara (AMANAH)

5

2

votes
Article Rating
Kongsikan artikel ini


ADAKAH J/KUASA KHAS DARURAT BENAR2 BEBAS – ZAID IBRAHIM

Jawantankuasa Khas Darurat in ditubuhkan oleh kerajaan selepas pengistiharan Darurat pada 11 hb Januari 2021.
Tidak pernah dalam sejarah negara yang telah banyak kali mengistihar darurat ada sebuah Jawatankuasa saperti ini untuk memberi nasihat kapada DYMM Yang DiPertuan Agong.
Dibawah Perlembagaan, tanggungjawab ini di beri kapada Cabinet atau Perdana Menteri bukan Jawantankuasa Khas Bebas.
Jawantankuasa ini bukan sahaja khas tetapi bebas. Sesebuah Jawatankuasa itu bebas dan bukan “rubber stamp” jika tindakan mereka bebas dari arahan atau pengaruh orang lain.
Misalnya jika Jawatankuasa itu mendapat taklimat dari orang Kerajaan semata mata ; maka ia tidak bebas.
Jika mereka hanya mendengar taklimat dari PM ,Takiyuddin dan Azmin Ali atau Ismalil Sabri; tetapi tidak pula mendapat input dari Tun Mahathir, Najib Razak, Anwar Ibrahim dan lain lain, termasuk pakar pakar dari bidang perubatan lain; maka sukar nak percaya mereka ini bebas.
Beranikah Jawatankuasa Bebas ini memamgil Tun M dan Anwar dan Najib, dan Rafidah Aziz misalnya untuk mendapat nasihat yang baik?
Tentu tidak sekali.
Yang paling mengejutkan saya ialah kenyataan jawatankuasa ini semalam. Pada perenggan akhir kenyataan itu Jawatankuasa telah menetapkan beberapa kriteria yang akan menentukan samada Darurat akan di lanjutkan atau berakhir.
Bila pulak mereka diminta membuat penetuan ini?
Bukan kah darurat akan berakhir pada 1hb Ogos 2021 seperti yang diwartakan?
Dari kenyataan Pejabat PM semasa mengumumkan penubuhan Jawatankuasa ini mereka di tugas kan untuk menasihati DYMM Yang Di Pertuan mengenai pengurusan kerajaan ( yang mesti transparent dan orderly) dalam waktu darurat ini.
Waktu darurat ialah dari Januari hingga 1 Hb Ogos. Tidak pernah kita diberitahu ada perkara lain yang akan ditentukan oleh Jawatankuasa Khas bebas ini.
Ada baiknya Jawatankuasa bebas tunjuk kapada orang ramai apa kah terma atau terms of reference perlantikan mereka.
Kalaulah niat Kerajaan hendak meneruskan darurat pada tarikh lain, dan bukan 1hb Ogos 2021, kepada tarikh baru sehingga PM puas hati, darurat tidak lagi diperlukan, apa guna janji bahawa darurat akan berakhir pada 1 hb Ogos..
Rakyat tidak lah perlu kepada penubuhan sebuah Jawatankuasa 19 orang yang ternama untuk membuat keputusan samada darurat perlu di sambung;
PM seseorang pun cukup dan boleh buat keputusan itu dan menasihati Yang Di Pertuan Agong. Tidak perlu rakyat habis duit dan membazirkan wang menubuhkan Jawatankuasa Khas dan bebas.
Pakatan Harapan ada dua orang wakil; Dr Zulkifli dan Anthony Loke dalam Jawatankuasa Khas Bebas Ini. Mungkin kerana kehadiran mereka maka Jawatankuasa ini jadi Bebas.
Tetapi saya percaya mereka akan jadi macam UMNO. UMNO sentiasa kritik kelemahan kerajaan tetapi mereka juga kerajaan. Mereka tidak sedar yang mereka dipergunakan.
Bagitulah nasib Pakatan Harapan dalam Jawatankuasa Bebas ini. Apa apa keputusan Jawatankuasa ini untuk melanjutkan darurat selepas Ogos ini , mereka akan terikat, kerana mereka juga menganggotai Jawatankuasa yang mereka sendiri percaya ia bebas.
Inilah nasib kita wahai rakyat bawahan.
DATUK ZAID IBRAHIM
Bekas Menteri Di Jabatan Perdana Menteri
28 Mei 2021.

5

2

votes
Article Rating
Kongsikan artikel ini


KENAPA BEGITU CEPAT SPRM TAHAN TAJUDDIN?

Tajuddin Abdul Rahman diberikan surat pemecatan sebagai Pengerusi Prasarana Bhd pada lewat petang Rabu, 26 Mei iaitu ketika cuti umum Hari Wesak.
Semalam 27 Mei, beliau diberitakan pergi ke Balai Polis Dang Wangi untuk diambil keterangan berhubung dakwaan tidak memakai pelitup muka ketika sidang akhbarnya berkaitan perlanggaran tren LRT pada pagi 25 Mei lalu.
Tetapi, yang tersembunyi rupa-rupanya semalam juga Ahli Parlimen Pasir Salak itu telah dipanggil ke pejabat SPRM untuk disiasat berhubung dakwaan rasuah terhadapnya.
Berita mengenai penahanan Tajuddin oleh SPRM itu hanya mula tersebar pagi tadi, 28 Mei iaitu dua hari selepas beliau dipecat pada 26 Mei.
Bagaimanapun, dilaporkan Tajuddin telah dibebaskan dengan jaminan lisan oleh SPRM selepas keterangannya diambil.
Beberapa rakan dalam UMNO menyebut adalah dijangkakan Pengarah Pilihanraya UMNO itu akan didakwa di mahkamah dalam waktu terdekat ini.
Perbualan di sekitar PWTC di mana terletaknya Ibu Pejabat UMNO juga difahamkan rata-ratanya percaya pendakwan akan menyusul terhadap beliau.
Begitu pun, SPRM sehingga ini masih lagi berdiam diri dan belum mengeluarkan sebarang kenyataan rasmi berhubung penahanan Tajuddin.
Persoalan yang timbul di sini ialah, mengapa Tajuddin begitu cepat ditahan dan disiasat SPRM yang mana ia berlaku hanya sehari selepas dipecat sebagai Pengerusi Prasarana Bhd?
Jika beliau dipecat kerana sikap dan perlakuannya dalam sidang media yang dianggap memalukan kerajaan, mengapa pula SPRM menyiasat dan menahannya hanya sehari selepas disingkirkan?
Benarkah Tajuddin dipecat kerana sikap dan perlakuannya yang dilihat mengarut dan dianggap tidak wajar dalam sidang media berhubung kemalangan tren LRT?
Jika benar itu alasannya, kenapa SPRM begitu cepat menahan dan menyiasatnya berkaitan dakwaan rasuah?
Apakah sebenarnya kes rasuah Tajuddin memang sudah di peringkat akhir untuk menuju pendakwaan dan perlakuannya yang tidak wajar ketika sidang media itu hanya merupakan alasan saja untuk memecatnya?
Jika begitu, apa nasib Pengarah Pilihanraya UMNO itu selepas ini?
Apakah Tajuddin merupakan pemimpin terbaru UMNO yang akan senasib dengan Zahid Hamidi, Najib Razak dan lain-lain pemimpin parti itu yang akhirnya terpaksa bergelut dengan dakwaan rasuah di mahkamah?
(ShahbudinHusin 28/05/2021)

4.4

5

votes
Article Rating
Kongsikan artikel ini


PEMECATAN TAJUDDIN BELUM CUKUP UNTUK MEMBUATKAN RAKYAT MALAYSIA BENAR-BENAR GEMBIRA

Memang tidak dinafikan ramai yang bersorak dengan berita pemecatan Tajuddin Abdul Rahman daripada jawatannnya sebagai Pengerusi Prasarana Bhd baru-baru ini.
Tindakannya cuba bergurau secara berlebihan dalam sidang media berkaitan tragedi perlanggaran tren LRT bukan saja dilihat tidak wajar, malah dianggap mengarut.
Beliau seolah-olah tiada rasa simpati terhadap mangsa tragedi dan dengan itu disifatkan sebagai gagal sebagai peneraju Prasarana.
Tetapi, jika sikap Tajuddin yang mengarut dan dianggap gagal itu merupakan asas pemecatannya, kerajaan tidak seharusnya berhenti setakat ini saja.
Ramai lagi yang lebih mengarut daripada Tajuddin harus juga diambil tindakan pecat yang sama.
Menteri Kesihatan, Dr. Adham Baba sejak awal perlantikannya lagi sudah pun menunjukkan ciri-ciri mengarut dengan mencadangkan minum air suam untuk membunuh virus Covid19.
Petuanya itu kemudian disanggah oleh hampir semua doktor dan pakar kesihatan, malah oleh Ketua Pengarah Kesihatan sendiri, Dr. Noor Hisham Abdullah.
Beliau seterusnya mengarut lagi dengan mengatakan negeri di Malaysia ada 15 buah dan jumlah negara di seluruh dunia adalah 500 semuanya.
Kalau mahu dibandingkan antara Tajuddin dengan Dr. Adham, siapakah yang lebih mengarut?
Menteri Agama, Dr. Zulkifli al-Bakri tidak kurang mengarutnya kerana didapati beberapa kali melanggar SOP PKP serta menjadi kecaman ramai berdasarkan gambar-gambarnya yang tular di media sosial.
Sebagai Menteri Agama yang sepatutnya menjaga soal dasar berkaitan kemajuan Islam di negara ini, Dr. Zulkifli juga dianggap mengarut kenapa lebih ghairah menikahkan selebriti dan menghadiri majlis tahnik anak artis ternama.
Perlakuannya itu membuatkan ramai yang menggelarkannya sebagai Menteri Nikah Kahwin sebagaimana watak yang pernah ditampilkan oleh Allahyarham Seniman P. Ramlee dalam filem Musang Berjanggut.
Selain itu, dengan telah didenda sebanyak RM2000 kerana melanggar SOP, ini dengan jelas membuktikan Dr. Zulkifli memang melakukan kerja yang mengarut, bukan saja atas kedudukannya sebagai menteri, bahkan atas perlakuan tidak menghormati peraturan dan undang-undang yang ditetapkan kerajaan di mana beliau adalah salah seorang anggota kabinetnya.
Seorang lagi menteri yang dianggap mengarut di mata rakyat ialah Khairy Jamaluddin yang tidak kurang dilihat gagal dalam soal menguruskan pemberian vaksin .
Dengan peruntukan sebesar RM5 bilion yang disediakan daripada ambilan dana amanah KWAN, tetapi pemberian vaksin masih berdepan banyak masalah serta lambat berbanding bagaimana negara-negara lain menguruskannya, ini juga diperkatakan ramai sebagai mengarut dan suatu kegagalan yang tidak boleh diterima.
Haruslah diingat bahawa pemberian vaksin ini sepatutnya mesti diuruskan dengan telus dan cekap, tetapi mudah kerana pertaruhannya adalah 32 juta nyawa rakyat Malaysia.
Kalau mahu dianalisa satu persatu, sebenarnya ramai lagi menteri, timbalan menteri dan peneraju GLC yang lebih kurang mengarut juga perangai mereka dalam kerajaan pintu belakang yang tiada keabsahan ini.
Namun, tentulah yang paling banyak sekali mengarut ialah Perdana Menteri sendiri, Mahiaddin Md Yasin yang hari-hari menjadi bahan persendaan dan kebencian rakyat dalam memguruskan negara ini.
Selain mengarut dan gagal menguruskan negara ketika pandemik dengan beberapa perlaksanaan PKP yang entah bila ada kesudahannya, tahap mengarut beliau paling teruk sekali ialah apabila mencadangkan darurat dilaksanakan untuk memerangi Covid19.
Dengan fakta bahawa sebelum darurat angka Covid19 hanya sekitar 2000 kes sehari tetapi melonjak melebihi 7000 kes sehari setelah darurat dikuatkuasakan, tidakkah ini namanya mengarut kelas paling istimewa sekali yang tidak pernah dilakukan oleh mana-mana pemimpin di dunia ini?
Sebab itu, sementara ramai yang bersorak dengan pemecatan Tajuddin, rakyat negara ini sebenarnya belum cukup gembira dengan tindakan setakat itu saja.
Sekurang-kurangnya jika tiada lagi tiga menteri mengarut sebagaimana disebut diatas, lebih-lebih lagi kalau Mahiaddin turut sama dapat disingkirkan, itulah sebenarnya paling menggembirakan sekali buat rakyat Malaysia.
Tiadanya lagi mereka itu pasti membuatkan ramai akan mengadakan kenduri kesyukuran bersama pulut kuning atau berduyun-duyun bersedekah pisang ke masjid-masjid pada hari Jumaat.
Kalau mahu dibuat perbandingan, kegembiraan rakyat dengan pemecatan tiga menteri itu, terutamanya Mahiaddin, adalah umpama orang miskin menang loteri atau ketika lelaki takut bini mendapat khabar diberi keizinan untuk kahwin satu lagi
(ShahbudinHusin 28/05/2021)

3.8

8

votes
Article Rating
Kongsikan artikel ini


BERHENTI BUAT KERJA SIA-SIA, JANGAN MIMPI MAHIADDIN MAHU BUKA PARLIMEN SEMULA

Sejak darurat dikuatkuasakan pada Januari lalu yang dengannya Parlimen turut digantung sama, sentiasa saja kedengaran di sana sini desakan demi desakan daripada pelbagai pihak agar Dewan Rakyat dibuka untuk persidangan.
Suatu ketika, desakan itu tambah menjadi bualan apabila Yang Dipertuan Agong sendiri bertitah bahawa Parlimen boleh bersidang ketika tempoh darurat dikuatkuasakan.
Selain PH dan UMNO yang entah sudah berapa kali membuat desakan agar Parlimen dibuka semula, Timbalan Speaker Dewan Rakyat, Azalina Othman Said pula sudah dua kali bersuara berkaitan hal yang sama.
Selain itu, dengan harapan agar Mahiaddin Md Yasin terbuka hati mendengar desakan untuk membuka Parlimen, DAP malah menjanjikan tidak akan menyokong usul undi tidak percaya terhadap Perdana Menteri (jika ada) kiranya sidang Dewan Rakyat dibuka untuk persidangan ketika tempoh darurat.
Walaupun janji DAP itu menggambarkan keinginan yang tinggi untuk melihat Parlimen dibuka semula, tetapi untuk apa Dewan Rakyat dibuka jika selepas itu Mahiaddin kekal lagi sebagai Perdana Menteri?
Berapa lama lagi rakyat Malaysia harus sengsara, derita dan sesak nafas dengan pemerintahan kerajaan PN yang gagal ini?
Sememangnya Parlimen adalah institusi penting dalam negara, terutama apabila berlaku sesuatu krisis dalam negara dan juga dunia.
Dengan Parlimen ditutup oleh Mahiaddin melalui proklamasi darurat, bukan saja suaranya yang mewakili rakyat sudah tiada dalam usaha menangani krisis Covid19, malah juga jadi senyap sunyi dalam isu serangan Israel terhadap Gaza baru-baru ini.
Tetapi, seperti biasa, jangankan ketika Israel menyerang Gaza, malah jika dunia hampir terbalik sekali pun, Mahiaddin tetap dengan sikapnya membisu dan tidak memberi sebarang respon atas semua desakan yang ada itu.
Berdasarkan itu, adalah difahami bahawa beliau sama sekali tidak ingin membenarkan Parlimen dibuka dan tidak akan percaya apa-apa janji berkaitan usul undi tidak percaya.
Sebagaimana darurat dilaksanakan adalah untuk menggantung Parlimen dan Parlimen digantung untuk mengelaklan undi tidak percaya agar beliau mampu bertahan lebih lama di puncak kuasa, percayalah, Mahiaddin tidak akan menoleh ke belakang lagi atas apa yang telah dilakukannya.
Baginya, kejayaan meyakinkan Agong untuk melaksanakan darurat adalah kejayaan mengekalkan kuasa yang tidak akan disia-siakan begitu saja di pertengahan jalan.
Selama mana mampu bertahan melalui darurat dan penggantungan Parlimen, termasuk jika harus menyambung lagi darurat, beliau pasti akan melakukan perkara itu.
Nama untuk mendedahkan dirinya kepada kemungkinan dijatuhkan, tidak mungkin sama sekali.
Dengan yang demikian, kepada mana-mana pihak yang mahu terus bersuara mendesak agar Parlimen dibuka, termasuk PH, UMNO, Azalina atau sesiapa saja, baiklah berhenti daripada melakukan kerja tersebut mulai sekarang.
Tidak usah lagi membuat desakan, permintaan, rayuan, menulis surat, membuat kenyataan media atau apa saja berkaitan pembukaan semula Parlimen, semuanya adalah sia-sia dan hanya ibarat mencurah air ke daun keladi saja.
Bahkan, selain kerja sia-sia, desakan itu juga akan menjadi kerja yang menyakitkan hati kerana Mahiaddin dipercayai akan terus dengan sikap bisu, pekak, tuli serta tidak memberi sebarang respon mengenainya.
Parlimen hanya mungkin ada peluang untuk bersidang semula jika Mahiaddin bukan lagi Perdana Menteri dan ini bermakna beliau haruslah dijatuhkan terlebih dahulu.
Di kepala Mahiaddin hanya ada satu perkara – ingin kekal bertahan selagi mana yang termampu dilakukannya dan ia juga bermakna, selagi beliau Perdana Menteri, selagi itulah Parlimen akan tergantung tanpa fungsi seperti yang ada sekarang.
Lebih-lebih lagi bagi UMNO, sebagai sebahagian daripada kerajaan, tindakan mereka mendesak Parlimen dibuka hanya merupakan suatu lawak jenaka.
Daripada bersuara melalui media sosial, menghantar kenyataan akhbar atau menulis surat kepada Speaker, lebih baik UMNO menarik sokongan mereka dan keluar segera daripada kerajaan.
Bagi Azalina misalnya, daripada asyik menulis surat meminta Parlimen dibuka, lebih baik tulis surat letak jawatan sebagai Timbalan Speaker..
Dengan menarik sokongan, dua kemungkinan akan berlaku iaitu sama ada berlaku pertukaran kerajaan atau Parlimen akan dibubarkan untuk diadakan PRU15.
Yang penting, yang mana pun berlaku, Parlimen pasti akan dibuka dan bebas bersidang selepas itu.
Persoalan utama ketika ini, buat apa lagi UMNO mahu terus berada dalam kerajaan yang mereka ada di dalamnya, tetapi kerajaan itu sendiri yang membuatkan Parlimen dimandulkan?
(ShahbudinHusin 29/05/2021)

5

4

votes
Article Rating
Kongsikan artikel ini


INGATAN UNTUK MAHIADDIN, PKP PENUH TANPA BANTUAN MENYELURUH ADALAH SUATU KEZALIMAN

Walaupun agak lambat dan Mahiaddin Md Yasin dikira lembab, sementara rakyat sudah lama menyatakan kesediaan dengan perlaksanaan PKP penuh, kerajaan akhirnya akhirnya akur dengan perkara tersebut.
Dalam kenyataan media sekadar berani melalui pdf saja lewat petang semalam, Mahiaddin mengumumkan perlaksanaan PKP penuh berkuatkuasa 1 hingga 14 Jun depan.
Ia adalah PKP penuh fasa pertama di mana semua ekonomi akan ditutup, kecuali sektor ekononi dan perkhidmatan perlu yang kategorinya akan dimaklumkan kemudian oleh Majlis Keselamatan Negara.
Sekiranya PKP penuh fasa pertama berjaya mengurangkan kes-kes harian Covid-19, kerajaan seterusnya akan melaksanakan PKP penuh fasa kedua yang membenarkan pembukaan semula beberapa sektor ekonomi yang tidak melibatkan perhimpunan besar serta penjarakan fizikal yang minima.
PKP penuh fasa kedua itu dijangka akan dilaksanakan untuk tempoh empat minggu selepas fasa pertama berakhir.
Hanya setelah fasa kedua selama empat minggu itu berakhir, kerajaan akan kembali menguatkuasakan PKP seperti yang dilaksanakan ketika ini, di mana walau aktiviti sosial masih tidak dibenarkan, tetapi hampir semua sektor ekonomi bebas beroperasi.
Sebelum ini, Mahiaddin berkeras enggan melaksanakan PKP penuh kerana ingin mempertahankan ekonomi daripada runtuh di sebalik kes harian Covid19 semakin meningkat tinggi, meskipun mengakui ia merupakan cara terbaik memerangi wabak tersebut.
Muncul dalam program bual bicara khas secara rakaman melalui TV minggu lalu, katanya, pertimbangan amat mendalam mengenai kehidupan rakyat perlu diambil kira dalam memutuskan pelaksanaan PKP penuh bagi memastikan masyarakat tidak terkesan teruk dengan langkah-langkah yang diambil kerajaan.
Disebabkan itu, menurut beliau, kerajaan memutuskan untuk tidak melaksanakan PKP penuh seperti PKP 1.0 dahulu kerana ia akan menjejaskan kehidupan rakyat dan menyebabkan lebih ramai yang hilang pekerjaan selain ketidakupayaan untuk bangkit bagi memulihkan kehidupan dan ekonomi.
“Memang kalau ikutkan saya, KKM kata memang itu yang terbaik Tan Sri…tapi kesan kepada negara, kalau rakyat tak bekerja, ekonomi dah runtuh nak bangunkan semula (seperti PKP 1.0), saya (kerajaan) terpaksa belanja RM340 bilion dengan enam pakej rangsangan.
“Itu bukanlah jumlah yang sedikit, tak pernah berlaku dalam negara. 20 peratus Keluaran Dalam Negara Kasar (KDNK) negara kita gunakan untuk menolong rakyat.
“Ini yang rakyat harus faham. Kalau buat begitu (tutup semua sektor ekonomi) kita akan hadapi masalah yang lebih besar, nanti negara tak boleh nak bangkit,” katanya.
Perdana Menteri seterusnya menjelaskan, penutupan semua sektor ekonomi semasa PKP 1.0 pada 18 Mac sehingga 3 Mei 2020 bagi mengekang penularan COVID-19 bukan sahaja menyebabkan negara kerugian kira-kira RM2.4 bilion setiap hari, tetapi ramai rakyat kehilangan pekerjaan selain peniaga kecil turut terjejas teruk.
Beliau berkata, jika kerajaan ‘membawa semula’ PKP 1.0, negara berkemungkinan memerlukan sehingga RM500 bilion atau setengah trilion ringgit bagi membantu rakyat dan merangsang semula ekonomi negara.
“Boleh tutup (semua sektor ekonomi), tapi bila buka balik nanti mungkin sistem itu dah runtuh kerana kita kena buka semula i-Sinar, beri bantuan Prihatin, moratorium dan lain-lain, mampukah kerajaan tanggung lagi?
“Saya tak nak lihat rakyat saya terkorban hanya kerana kelekaan saya atau mereka. Saya juga tidak mahu ekonomi kita runtuh,” tambahnya lagi mempertahankan tidak mahu melaksanakan PKP penuh.
Seterusnya, dalam mempertahankan pendirian tidak mahu melaksanakan PKP penuh itu, Mahiaddin juga tidak kisah jika dirinya dianggap bodoh oleh rakyat
“Bolehlah nak salahkan kerajaan, marah Perdana Menteri pun tak apalah, saya terimalah.
“Rakyat kata ‘apa bodoh Perdana Menteri’, tak apa….”ujarnya lagi.
Begitu pun dengan kes harian kian meningkat dan kematian juga tinggi setiap hari, manakala rakyat terus diburu kebimbangan nyawa melayang dan semakin menuntut PKP penuh dilaksanakan, Mahiaddin akhirnya tiada pilihan lain lagi.
PKP penuh adalah pilihan terbaik dengan semua sektor ekonomi, termasuk pembinaan dan perkilangan mesti ditutup sepenuhnya kerana selama ini kedua-dua sektor itulah yang banyak menyumbang kepada peningkatan kes Covid19.
Namun demikian, dengan perlaksanaan PKP penuh ini, kerajaan juga tiada pilihan daripada mesti dan wajib memberi bantuan menyeluruh kepada setiap rakyat daripada pebagai golongan dan kategori dalam meneruskan hidup mereka yang terpaksa duduk di rumah sepanjang tempoh tersebut.
Selain bantuan kewangan dan makanan, pengeluaran KWSP, moratorium automatik serta kemudahan belajar untuk murid-murid sekolah dan lain sebagainya harus juga diberikan.
Jika hanya melaksanakan PKP penuh, tetapi tiada bantuan menyeluruh diberikan kerajaan, ia adalah suatu kezaliman yang tidak ubah kejamnya seperti virus Covid19 yang sedang ganas membunuh manusia ketika itu.
Mahu tidak mahu, Mahiaddin mesti berusaha sedaya mungkin memenuhi pemberian bantuan menyeluruh itu kerana jika tidak, rakyat yang kelaparan pasti saja menjadi marah dan tidak mustahil ada yang memberontak akhirnya.
Mampukah Mahiaddin?
Kalau rasa-rasa tidak mampu dan lemah upaya dalam membantu dan memelihara nyawa rakyat, eloklah Mahiaddin memikir untuk berundur atau meletak jawatan sebelum dihambat keluar dengan penuh kehinaan.
(ShahbudinHusin 29/05/2021)

5

3

votes
Article Rating
Kongsikan artikel ini


BIRO POLITIK PKR PERNAH BERI AMARAN KERAS PADA ISWARDY

Pimpinan KEADILAN mengambil maklum sebuah video YouTube yang dimuatnaik seorang individu bernama Iswardy Morni yang didakwa menghina Yang di-Pertuan Agong.
KEADILAN mengesahkan Iswardy adalah seorang anggota biasa parti berdaftar di cabang Petra Jaya, Sarawak dan tidak memegang apa-apa jawatan di dalam hiraki pimpinan KEADILAN Sarawak mahupun Pusat.
Kenyataan-kenyataan beliau tidak sama sekali mewakili pendirian parti KEADILAN, sebuah parti yang menjunjung dan mempertahankan Institusi Raja-Raja Melayu seperti tercatat dalam perlembagaan parti.
Ucapan beliau di dalam video-video sebelum ini pernah dibangkit dan dibincang di dalam Biro Politik KEADILAN, dan keputusan telah diambil seawal April lalu dengan memberi amaran keras kepada beliau.
Parti juga telah memberi amaran tidak teragak-agak mengambil tindakan tegas termasuk memecat beliau sekiranya beliau mengulangi perbuatan yang sama.
Namun, oleh kerana isu video Iswardy kini telah menjadi kes siasatan Polis Diraja Malaysia, KEADILAN akan menunggu hasil siasatan tersebut sebelum mengambil tindakan lanjut terhadap beliau.
Fahmi Fadzil
Pengarah Komunikasi KEADILAN
30 Mei 2021.

4

5

votes
Article Rating
Kongsikan artikel ini


HEBAT SPEAKER PARLIMEN, AGONG PUN CUBA DISEKOLAHKANNYA JUGA!!

Awal-awal dulu, Speaker Azhar Harun ada cakap yang Jawatankuasa-jawatankuasa Dewan Rakyat bolih bermesyuarat seperti biasa, walaupun semasa Dewan digantung dengan Perintah Darurat.
Ini kali kedua Azhar Harun bersuara. Selepas timbalannya sudah menulis tiga surat meminta Dewan Rakyat untuk bersidang. Semua surat tidak berjawab.
Sekarang menegakkan kuasa Esekutif untuk gantung Parlimen.
Tak de pula gunakan ‘sains dan data’ sebagai sebab.
Tapi YDPA pun juga sama disekolahkan olih Speaker Dewan Rakyat kerana YDPA turut bertitah Parlimen bolih bersidang semasa Perintah Darurat!
Hebat Azhar Harun!
TAN SRI SHAHRIR SAMAD
Veteran UMNO dan Bekas Menteri Era BN
30 Mei 2021.

5

4

votes
Article Rating
Kongsikan artikel ini


BENARKAH RAKYAT LEBIH GAGAL DAN PERTUKARAN KERAJAAN TIDAK MAMPU MERUBAH KEADAAN?

Berikutan trending tanda pagar #KerajaanGagal dan #KerajaanBodoh di media sosial sejak kebelakangan ini sebagai manifesti penolakan terhadap kerajaan, bersekali dengan kecaman terhadap beberapa menteri yang juga dianggap gagal dan tidak berfungsi, terdapat kecenderungan untuk mengalihkan kegagalan itu kepada rakyat sendiri.
Mereka mengatakan, yang sebenarnya gagal ialah rakyat itu sendiri, bukannya kerajaan, Perdana Menteri atau menteri-menterinya.
Hujah mereka ialah jika kerajaan didakwa gagal dalam menguruskan pandemik Covid19 dengan berkesan, rakyat jauh lebih gagal kerana masih ramai yang cuba merentas negeri secara haram, berziarah ketika Aidil Fitri dan pergi ke tempat-tempat yang sesak tanpa keperluan yang mendesak.
Mereka seterusnya berkata, berbanding kerajaan, rakyatlah sebenarnya yang menjadi penyumbang kepada kegagalan kerajaan itu.
Serentak dengan sikap rakyat yang dikatakan gagal itu, mereka berhujah lagi bahawa pertukaran kerajaan tidak mungkin dapat membawa apa-apa perubahan kepada negara kerana rakyat yang sama yang menyumbang kepada kegagalan itu masih tetap ada untuk terus membawa kegagalan.
Benarkah begitu?
Yang nyata, kecenderungan untuk menyalahkah rakyat ini adalah suatu pandangan yang nyata bertujuan agar kerajaan PN dan Mahiaddin Md Yasin terus diberi ruang memimpin negara ini.
Dalam erti kata lain, mereka kini kian menyedari PN dan Mahiaddin gagal berfungsi, semakin ditolak dan tidak lagi diperlukan.
Hakikatnya, tugas kerajaan dan pemimpin ialah memimpin dan kerana mereka dibayar gaji yang lumayan dengan pelbagai kemudahan serta berpeluang pula menyapu komisyen untuk kemewahan diri sendiri dan keluarga, malah untuk menambah isteri sehingga dua atau tiga, beban kesalahan atas kegagalan itu haruslah ditanggung sepenuhnya oleh mereka, bukan rakyat.
Rakyat sebaliknya hanya kelompok penerima sebagai balasan pelbagai cukai yang perlu mereka bayar kepada kerajaan untuk membayar gaji dan segala kemudahan yang dinikmati oleh pemimpin.
Maka itu, di mana asasnya untuk meletakkan beban kegagalan kerajaan kepada rakyat?
Memang benar ada rakyat melanggar SOP, banyak yang cuba merentas negeri dan pergi ke tempat-tempat sesak yang tidak perlu, tetapi harus diingat, pemimpin juga ramai yang berbuat demikian.
Wajarkah pemimpin turut sama degil melanggar SOP dan cuba merentas negeri sedangkan peraturan itu mereka sendiri yang memperkenalkannya, di samping kedudukan mereka adalah pemimpin yang dibayar gaji seharusnya memimpin dan menunjuk teladan kepada rakyat, bukan menjadi ibu ketam yang berjalan senget?
Bukankah jika pemimpin yang tugasnya memimpin itu patuh 100 peratus kepada SOP dan peraturan, maka ia dengan sendiri akan mendorong rakyat untuk sama mematuhinya?
Dalam hal ini, sementara ramai yang didapati melanggar SOP dan cuba-cuba merentas negeri, sesetengahnya sengaja berbuat demikian sebagai tanda marah dan protes kepada pemimpin yang dilihat bebas berbuat dengan sewenang-wenangnya.
Lebih dahsyat, ramai pemimpin yang dipaparkan gambar dan video mereka tidak mematuhi SOP, namun masih tidak diambil sebarang tindakan, termasuk Mahiaddin sendiri yang dikesan tidak memakai pelitup muka dan beberapa menteri yang lain dengan pelbagai kesalahan masing-masing.
Sebahagian pemimpin yang lain dikatakan perlu perlu siasatan lanjut terlebih dahulu dengan mengambil masa yang lama serta ada pula diberi alasan harus mendapat kebenaran Pejabat Peguam Negara sebelum boleh diambil tindakan.
Semua ini membuatkan rakyat kecewa dan rasa tertindas kerana jika terkena kepada mereka, saman atau denda serta-merta terus dikeluarkan tanpa menunggu matahari tenggelam.
Jadi, siapa yang lebih bersalah – pemimpin atau rakyat?
Berkaitan hal yang sama, di sinilah pentingnya sebuah kerajaan lain yang benar-benar berwibawa dengan pemimpin yang sepenuhnya mampu memimpin harus mengambil alih pentadbiran negara ini.
Kalau #KerajaanGagal dan #KerajaanBodoh ini terus berkuasa lebih lama atau diberi peluang lagi selepas PRU akan datang, maka kegagalan dan keboodohan yang sama akan berpanjangan menyusahkan kita semua.
Kita akan sengaja menempah kegagalan dan membiarkan kebodohan berterusan melainkan kita harus segera menjadi lebih pandai dan tidak terus diperbodohkan.
(ShahbudinHusin 31/05/2021)

4.5

8

votes
Article Rating
Kongsikan artikel ini


“OPERASI BESAR2AN TANGKAP PATI BOLEH AKIBATKAN COVID19 SUKAR DIKAWAL”

Pada pendapat saya, keutamaan pada krisis pandemik yang kritikal ketika ini bukan untuk umum operasi besar-besaran untuk mencari dan menangkap pendatang tanpa izin (PATI) tetapi untuk memastikan rantaian Covid terputus dalam masa paling singkat.
Ini bukan masa yang sesuai untuk mengambil tindakan sebab Covid tak pilih warga Malaysia, pekerja asing dengan permit atau pendatang tanpa izin untuk menjangkit.
Pada ketika ini, ianya bukan mudah bagi mereka lari ke luar negara atau PATI baru menyusup masuk sebab kawalan sempadan negara sudah pada tahap tinggi.
Jika diumum operasi besar-besaran sekarang, PATI tidak akan berani tampil untuk disaring, dikesan. dikurung atau dirawat.
Akibatnya, Covid akan terus menular dalam komuniti mereka dan akhirnya akan menjangkit warga tempatan juga.
Kos dan mudarat kepada negara adalah jauh lebih tinggi sekiranya Covid tidak terputus sebab ianya masih menular dalam komuniti PATI berbanding sebarang penjimatan atau kebaikan yang diperolehi dengan mengambil tindakan terhadap mereka sekarang.
Jadi, pendapat saya ialah kita perlu sabar seketika untuk umum satu tempoh pengampunan sementara diberi kepada PATI sehingga pandemik berakhir.
Selepas itu, baru lah kita ambil tindakan yang paling tegas secara besar-besaran.
Ini bukan soal nak lindung PATI tetapi untuk lindung warga dan kepentingan Malaysia dari mudarat yang lebih besar.
NAJIB RAZAK
Bekas Perdana Menteri.

1

1

vote
Article Rating
Kongsikan artikel ini


MORATORIUM AUTOMATIK YANG TIDAK AUTOMATIK

Malam tadi Perdana Menteri, Mahiaddin Md Yasin menyebut tentang pemberian moratorium automatik berikutan perlaksanaan PKP penuh antara 1 hingga 14 Jun ini.
“Saya mendengar permintaan rakyat supaya kerajaan menimbang semula pemberian moratorium.
“Sehubungan itu, hasil perbincangan bersama Bank Negara Malaysia (BNM), industri perbankan memberi jaminan dan komitmen penuh untuk terus memberikan bantuan pembayaran balik pinjaman dan moratorium.
“Oleh itu, bagi semua golongan B40 dan rakyat yang terjejas ekoran kehilangan pekerjaan serta perusahaan mikro dan PKS yang tidak dibenarkan beroperasi dalam  tempoh PKP, anda diberi pilihan untuk mendapatkan kelulusan moratorium penuh selama 3 bulan atau boleh memilih untuk mendapatkan pengurangan bayaran balik secara ansuran sebanyak 50 peratus selama tempoh 6 bulan,” katanya dalam perutusan khas yang disampaikannya.
Sehubungan itu, tambah Mahiaddin lagi, para peminjam hanya perlu menghubungi bank masing-masing untuk mendapatkan manfaat bantuan tersebut.
Dengan pemahaman yang mudah, moratorium yang diumumkan Mahiaddin itu hanya terhad untuk golongan B40 dan mereka yang terjejas pendapatan, kehilangan pekerjaan dan bukan menyeluruh seperti PKP 1.0 sebelum ini.
Golongan M40 bermakna tidak layak langsung menikmati moratorium kali ini.
Mengapa golongan M40 dipinggirkan, walhal ramai juga mereka ini yang terjejas pendapatan dan hilang pekerjaan perlaksanaan PKP?
Maka, kenapa ia disebut moratorium automatik, sedangkan langsung tidak automatik dan masih ada golongan yang terkecuali daripada menikmatinya?
Selain itu, disebut juga bahawa peminjam diberi pilihan sama ada mahu moratorium selama tiga bulan atau pengurangan bayaran balik sebnyak 50 peratus bagi tempoh enam bulan.
Kenapa perlu diberi pilihan kalau ia disebut moratorium automatik?
Bukankah autimatik bermakna tiada pengecualian dan tiada pilihan?
Seterusnya, disebut juga oleh Mahiaddin, para peminjam perlu menghubungi bank masing-masing untuk memperolehi manfaat bantuan yang diumumkannya itu.
Sekali lagi, dengan peminjam perlu menghubungi bank, bermakna moratorium ini langsung tidak automatik.
Peminjam yang tidak menghubungi bank tidak akan memperolehi bantuan moratorium yang disebut automatik itu.
Kenapa kerajaan tidak melaksanakan moratorium automatik selama tiga bulan tanpa perlu peminjam berurusan dengan bank sebagaimana moratorium enam bulan yang diberikan pada PKP 1.0 dahulu?
Susah sangatkah mahu melakukannya?
Inikah bentuk kerajaan yang dikatakan prihatin kepada nasib rakyat?
Prihatin kepada rakyat atau prihatin kepada bank?
Akhirnya, walaupun disebut oleh Perdana Menteri sebagai moratorium automatik, berdasarkan sebahagian besar syarat yang diletakkan, ia bukanlah automatik sepenuhnya.
Hanya suku yang automatik, tetapi tiga suku lagi tidak automatik.
Mengaoa Mahiaddin tidak sebut saja moratorium kali ini sebagai moratorium tidak automatik?
(ShahbudinHusin 01/06/2021)

4.4

9

votes
Article Rating
Kongsikan artikel ini


PH BIDAS MAHIADDIN, PAKEJ TUNAI PEMERKASA PLUS YANG HANYA SEKECIL RM5 BILION TIDAK MEMADAI

Setelah meneliti pakej rangsangan ekonomi Pemerkasa Plus berjumlah RM40 bilion yang diumum Perdana Menteri Tan Sri Muhyiddin Yassin, Pakatan Harapan berasa kecewa apabila mendapati hanya RM5 bilion adalah suntikan tunai baharu, dan bukannya RM45 bilion suntikan tunai yang diperlukan ekonomi negara untuk mengatasi kesan teruk Perintah Kawalan Pergerakan 3.0 terhadap ekonomi keseluruhannya.
Kegagalan seluruh kerajaan untuk membendung wabak COVID-19 telah mengakibatkan rekod tertinggi kes serta kematian akibat COVID-19.
Kerajaan Perikatan Nasional ini sepatutnya lebih berani berbelanja untuk memangkin pertumbuhan ekonomi dan seterusnya menyelamatkan negara dari kancah kemelesetan.
Suntikan tunai RM5 bilion sahaja langsung tidak memadai apabila PKP 3.0 dijangka mendatangkan kerugian RM2.4 bilion sehari, serupa PKP 1.0 dahulu.
Kesan kerugian kepada ekonomi dijangka berjumlah RM60 bilion bagi PKP 3.0 ini. Suntikan terus RM45 bilion ke dalam ekonomi, berbanding RM5 bilion yang dilakukan Kerajaan, akan benar-benar membantu mengurangkan kesan kerugian RM60 bilion tersebut.
Perdana Menteri juga nampaknya meneruskan langkah ekonomi dan kebajikan ortodoks yang sama dengan memberi bantuan one-off, walhal apa yang diperlukan sewaktu kita berada di dalam pandemik global ini adalah siri bantuan kewangan secara berkala untuk menyelamatkan pekerjaan, perniagaan, dan ekonomi negara kita.
Bantuan kewangan perlu bukan sahaja bagi kelompok B40, tetapi juga M40 untuk memastikan mereka tidak akhirnya tergolong ke dalam kelompok B40 nanti.
Oleh itu, Pakatan Harapan mengulangi pendirian bahawa suntikan dana RM45 bilion ke dalam ekonomi mesti memberi kesan terus kepada pekerja dan perniagaan, termasuk:
• Meningkatkan bantuan kebajikan bulanan ke RM1,000 termasuk bagi yang tidak bekerja, yang dijangka berjumlah RM7 bilion bagi 7 bulan ke depan sehingga lengkapnya Program Imunisasi COVID-19 Kebangsaan (PICK) menjelang 31 Disember 2021 yang diharap mampu mencapai imunisasi kelompok meliputi 80% penduduk;
• Pelanjutan moratorium bayaran pinjaman bank secara automatik, tanpa melibatkan kelompok T20, sehingga PICK lengkap pada hujung tahun ini. Ini akan membantu 8 juta rakyat dan syarikat di Malaysia. Kos ini semestinya ditanggung industri perbankan, yang telah merekodkan keuntungan selepas cukai yang sihat berjumlah hampir RM23 bilion bagi 2020 berbanding RM32.3 bilion pada 2019;
• Memberi insentif pengambilan pekerja bagi jangka masa 2 tahun, melibatkan insentif gaji RM500 sebulan bagi pekerja warganegara dan insentif pengambilan kerja RM300 sebulan bagi majikan, yang dijangka mampu mewujudkan pekerjaan bagi 300,000 rakyat Malaysia dan menelan belanja RM6.5 bilion setahun. Pengangguran di kalangan belia kekal tinggi iaitu pada kadar 13.4% setakat Mac 2021;
• RM3.5 bilion bagi Kementerian Kesihatan untuk mempercepat serta mempermudah PICK, serta meningkatkan usaha saringan, mengenal pasti kontak rapat, serta merawat kes positif COVID-19, meningkatkan kapasiti serta keupayaan hospital termasuk peralatan perubatan dan sumber manusia untuk mengelak runtuhnya sistem kesihatan awam kita; dan
• RM28 bilion dalam bentuk geran; subsidi upah, sewa dan utiliti; jaminan pinjaman dan pelanjutan kredit untuk Perusahaan Kecil dan Sederhana (PKS), pembinaan, peruncitan dan industri pelancongan yang terjejas teruk. Industri pelancongan kehilangan RM100 bilion tahun lalu, dan tanpa ‘talian hayat’ dari kerajaan sudah pasti industri ini akan hadapi masa depan yang amat kelam.
Pakej bantuan awal bernilai RM45 bilion ini, pada ketika penutupan penuh hampir semua sektor sewaktu PKP 3.0, bukanlah jumlah yang besar apabila dibandingkan dengan RM340 bilion yang telah dibelanjakan sewaktu PKP 1.0 dan PKP 2.0.
Pakej bantuan RM45 bilion ini diperlukan untuk menggerakkan seluruh masyarakat bukan sahaja untuk mengalahkan COVID-19, tetapi juga untuk mengurangkan kesan buruk ekonomi akibat penutupan penuh sekarang di samping mengelakkan kemelesetan ekonomi yang lebih teruk.
Penyelesaian utama adalah vaksinasi. Kadar pemberian vaksin yang rendah, walaupun peruntukan RM5 bilion telah memakai dana Kumpulan Wang Amanah Negara (KWAN) tanpa kelulusan Parlimen, serta proses pendaftaran atas talian bagi vaksin AstraZeneca yang begitu kelam-kabut walaupun disediakan peruntukan RM70 juta, hanya menunjukkan betapa gagalnya kerajaan yang ada sekarang dalam menangani krisis ini.
Kegagalan seluruh kerajaan ini juga telah menyebabkan krisis COVID-19 ini menjadi satu malapetaka sehingga kita menyaksikan jumlah kes dan kematian tertinggi hari ini.
Maka pengumuman bahawa Jemaah Menteri tidak akan mengambil gaji selama 3 bulan tidak mampu mengimbangi kegagalan total kerajaan ini, atau meredakan rasa takut rakyat akibat COVID-19 mahupun betapa terdesaknya begitu ramai rakyat Malaysia yang mahu diberi vaksin sekarang.
Berapa sangat yang para Menteri dan Timbalan Menteri hilang dengan tidak mengambil gaji, apabila mereka masih menerima elaun bulanan Ahli Parlimen, malah lebih penting dari itu mereka masih mempunyai peruntukan tahunan RM5 juta.
Menteri-menteri tidak perlu menggunakan elaun Ahli Parlimen mereka untuk biaya staf dan pejabat atau untuk memberi bantuan kepada penduduk di kawasan mereka.
Sebagai langkah pertama menuju usaha menggarap seluruh masyarakat demi menangani wabak COVID-19, Parlimen mesti bersidang secepat mungkin dan semua Ahli Parlimen termasuk pembangkang perlu diberi peruntukan kawasan yang sama untuk membantu semua penduduk di kawasan mereka, sehingga pandemik COVID-19 ini tamat. COVID-19 memberi kesan kepada semua rakyat Malaysia tidak kira mereka penyokong PN mahupun PH.
YB DS Anwar Ibrahim Parti Keadilan Rakyat (KEADILAN)
YB Hj Mohamad Sabu Parti Amanah Negara (AMANAH)
YB Lim Guan Eng
Parti Tindakan Demokratik (DAP)
01 Jun 2021.

5

3

votes
Article Rating
Kongsikan artikel ini


TOTAL LOCKDOWN INI – KONONNYALAH – LEBIH MUNGKIN GAGAL BERBANDING MENGHASILKAN KEJAYAAN

Diberitakan sejak awal lagi PKP yang berkuatkuasa antara 1 hingga 14 Jun ini adalah PKP penuh atau total lockdown namanya.
Perdana Menteri, Mahiaddin Md Yasin dalam kenyataan media pdf sebelum ini juga menyebut perkataan total lockdown untuk menggambarkan bentuk PKP terbaru ini.
Rakyat juga rata-ratanya memang bersedia dengan total lockdown sepertimana PKP 1.0 di mana semua orang disyaratkan duduk di rumah saja demi untuk memastikan Covid19 dapat dikawal dan dibendung sebaiknya.
Konon ia total lockdown, apa yang tergambar, selain angka kes juga lebih tinggi berbanding Mac 2020 lalu, kalau pun tidak lebih ketat, setidak-tidaknya ia menyamai PKP 1.0 dahulu.
Tetapi, di hari pertama penguatkuasaannya pada 1 Jun ini, makna sebenar total lockdown itu mula menimbulkan banyak persoalan, keraguan serta kebimbangan.
Ia bukan disebabkan rakyat enggan mematuhinya atau ramai yang cuba melanggar SOP, namun kekeliruan itu datang daripada pihak kerajaan sendiri.
Sebagaimana dilaporkan media, Kementerian Perdagangan Antarabangsa dan Industri atau MITI diberitakan telah memberi kelulusan kepada 95,142 syarikat untuk beroperasi dalam tempoh total lockdown ini.
Berdasarkab jumlah kelulusan itu, dianggarkan 1.2 juta pekerja dibenarkan untuk bekerja di premis syarikat dengan mematuhi SOP yang telah ditetapkan.
Kenapa begitu banyak syarikat yang diberi kelulusan beroperasi – ini total lockdown atau olok-olok lockdown?
Bagaimana untuk membendung penyebaran virus Covid19 jika sebanyak itu syarikat diberi kebenaran beroperasi dengan kira-kira 1.2 juta pekerja masih bebas berkeliaran, berjumpa dan mungkin bersentuhan antara satu sama lain?
Apakah kesemua 95,142 syarikat itu benar-benar firma pengeluaran dan perkhimatan perlu yang tidak boleh tidak, mesti beroperasi dalam tempoh total lockdown ini?
Tidak bolehkan sebahagian daripadanya berkorban untuk sama-sama memerangi Covid19 yang semakin bahaya merebaknya sekarang ini?
Patutlah beberapa laporan turut menyebut beberapa jalan di sekitar ibukota kelihatan banyak kenderaan, bahkan sesetengahnya dilaporkan turut mengalami kesesakan yang sederhana.
Di mana logiknya banyak kenderaan di atas jalanraya jika total lockdown yang dikuatkuasakan?
Itu pun, mujurlah berikutan bantahan ramai, kilang arak yang sebelum ini telah diberi kebenaran beroperasi oleh MITI telah pun diarahkan tutup secara serta-merta.
Kalau kilang arak pun kerajaan dan MITI ada kekeliruan dengan mengkategorikannya sebagai barangan perlu, lalu diberi kelulusan untuk beroperasi, apakah tidak mungkin banyak lagi kecuaian lain juga berlaku?
Apa nak jadi dengan kerajaan Melayu/Islam ini?
Sudahlah dilihat tidak serius untuk menangani Covid19, bahkan juga tidak sensitif terhadap industri halal haram ketika tempoh total lockdown dilaksanakan.
Melihat trend kelulusan begitu banyak syarikat yang dibenarkan beroperasi setakat hari pertama total lockdown dilaksanakan, tambahan lagi kerajaan pula membuat U-Turn semalam dengan memberi kuasa sepenuhnya kepada MITI menentukan kelulusan kepada mana-mana syarikat yang memohon untuk beroperasi, apa yang dibimbangi ialah jumlahnya akan terus bertambah hari demi hari.
Akhirnya, kemungkinan paling besar ialah total lockdown ini bukan saja akan gagal dan tidak bermakna, malah jadi sia-sia.
Namun, yang dipersalahkan nanti, jika kes terus meningkat, pastilah jua rakyat marhaen di bawah ini dan bukan kerajaan, jauh sekali MITI atau menterinya.
PKP gagal, total lockdown gagal, vaksinasi gagal, bantu rakyat gagal – apa jenis kerajaan sebenarnya yang kita ada ini?
(ShahbudinHusin 01/06/2021)

4.1

10

votes
Article Rating
Kongsikan artikel ini


MELANTIK TENGKU ZAFRUL MENTERI KEWANGAN TERBUKTI SATU KESILAPAN, TIDAK TOLONG RAKYAT DAN TIDAK JUGA MEMBANTU MAHIADDIN

Walaupun tiada kepastian tentang bagaimana Tengku Zafrul Tengku Abdul Aziz boleh dilantik sebagai Menteri Kewangan, hakikat yang jelas sekarang ialah beliau diilihat langsung tidak bermanfaat kepada rakyat, terutama golongan miskin dan marhaen.
Bersama kejanggalan dalam hujah dan pendiriannya sebelum ini yang menolak setiap kali timbul tuntutan tentang moratorium, hujah terbarunya semalam berkaitan perkara itu amat tidak boleh diterima oleh akal yang waras.
Sandaran hujahnya bahawa kerajaan tidak dapat melaksanakan moratorium penuh secara automatik kepada semua golongan, termasuk M40, adalah kerana dakwanya kerajaan tidak mengawal bank dan tidak memiliki bank-bank tersebut.
Bagi rakyat yang berakal, hujah beliau itu sama sekali tidak boleh diterima kerana realitinya kerajaanlah yang paling berkuasa mengatur perjalanan semua urusan di dalam sesebuah negara.
Dalam hal berkaitan bank misalnya, itulah gunanya ada Bank Negara serta Kementerian Kewangan dan begitulah seterusnya berkaitan urusan-urusan yang lain.
Tambahan lagi di waktu darurat ketika, ini, kuasa kerajaan lebih luas lagi untuk memastikan apa yang dimahukannya boleh dilakukan sebagaimana pindaan yang membolehkan kerajaan berbelanja sesuka hati wang negara meminta kelulusan Parlimen terlebih dahulu.
Sebab itu, setiap kali pilihanraya, semua parti dan pemimpin meminta sokongan agar diberikan kuasa sebagai kerajaan bagi membolehkan mereka dapat membantu rakyat dengan lebih berkesan melalui pelbagai kuasa yang ada dalam bidang kuasa kerajaan.
Jika hujah Tengku Zafrul itu mahu diterima, maka apa guna ada kerajaan dan apa guna juga pilihanraya diadakan?
Selain itu, jika sewaktu PKP 1.0 dahulu kerajaan boleh mengarahkan pemberian moratorium penuh secara automatik kepada semua peminjam, kenapa sekarang ia tiba-tiba tidak boleh dilakukan?
Adakah pada waktu PKP 1.0 itu bank-bank dipunyai oleh kerajaan?
Dengan berjawatan sebagai Menteri Kewangan dan cakapnya asyik mempertahankan bank, Tengku Zafrul dengan sendirinya telah memperlekehkan rakyat yang mana melalui cukai dan titik peluh mereka itulah telah digunakan untuk membayar gaji dan kemudahan hidupnya setiap bulan.
Sedarkah beliau tentang hakikat itu?
Yang nyata di sini, inilah keburukan paling menonjol apabila bekas CEO bank dan bukan wakil rakyat dijadikan sebagai Menteri Kewangan.
Beliau langsung tidak faham susah derita rakyat, bahkan mungkin tidak pernah pun memijakkan kakinya ke rumah golongan B40, orang miskin dan marhaen untuk merasai denyut nadi kehidupan mereka yang mana jika sebagai wakil rakyat atau Ahli Parlimen, beliau pasti biasa melalui perkara tersebut.
Entah daripada mana dan bagaimana beliau boleh dipilih sebagai Menteri Kewangan, keberadaannya di jawatannya itu, selain tidak memahami derita rakyat, juga dilihat tidak membantu Perdana Menteri dan PN sebagai kerajaan.
Sebagai Menteri Kewangan, beliau sepatutnya adalah tangan kanan kepada Mahiaddin dalam memudah dan memperbanyak urusan bantuan dan pertolongan, bukan menyusah dan menyulitkan lagi rakyat dengan kecenderungan yang ketara memihak kepada institusi pengaut keuntungan.
Meski Mahiaddin Md Yasin pun dirasakan tidak mampu bertahan lebih lama lagi sebagai Perdana Menteri, tetapi dengan adanya Tengku Zafrul dalam kerajaan yang kerjanya lebih banyak membela bank daripada membela rakyat ini, beliau pasti akan lebih ditolak lagi bersama masa yang berbaki ini.
Di sisi rakyat, PN ini bukan setakat gagal sebagai kerajaan, malah tidak berfungsi sama sekali dalam memberi kesejahteraan dan keselesaan kepada mereka.
Tidak mustahil sekarang, terutama setelah banyak pihak dalam Bersatu sendiri mula tidak senang dan mengecam keberadaan beliau dalam kerajaan, Mahiaddin sendiri mula terdetik dalam hati kecilnya rasa menyesal melantik Tengku Zafrul sebagai Menteri Kewangan.
Begitu pun, jika Mahiaddin masih ada keinginan untuk memperbaiki sedikit kerajaan pimpinannya dalam waktu-waktu kecederaan yang masih bersisa ini, menggugurkan Tengku Zafrul dan menukarnya dengan mana-mana wakil rakyat adalah pilihan yang tidak boleh lagi untuk dielak.
Mengekalkan lagi beliau, selain memberi ruang untuk kerajaan PN ini lebih ditolak dan bakal dihumban itu sudah hampir pasti, cemuhan dan kehinaan juga akan terlakar sama dalam lipatan sejarah bersama tumbangnya sebuah kerajaan khianat yang tidak pernah diundi serta diiktiraf rakyat.
(ShahbudinHusin 02/06/2021)

4.2

12

votes
Article Rating
Kongsikan artikel ini


SETAKAT BERANI MENYINDIR SAJA TIDAK MEMADAI…..

Menteri Kanan Pertahanan, Ismail Sabri Yaakob petang tadi membuat posting berbentuk sindiran di media sosial berkaitan perlaksanaan PKP penuh atau total lockdown.
Beserta gambarnya sedang menutup pintu pejabat, beliau menulis “Saya dah tutup pintu depan tapi……..”sambil disertai dengan emoji sedih.
Meskipun hantarannya itu tidak menyebut ia ditujukan kepada sesiapa secara khusus, tetapi berdasarkan situasi semasa dan kedudukannya sebagai menteri yang bertanggungjawab berkaitan keselamatan dan pematuhan SOP PKP, tidak sukar menjangka ia adalah berkenaan laporan media semalam yang menyebut sebanyak 95,142 syarikat telah diberi kebenaran oleh MITI yang menterinya ialah Azmin Ali untuk beroperasi meskipun total lockdown baru saja memasuki hari kedua perlaksanaannya.
Diberitakan beliau memuatnaik posting tersebut kerana dikatakan berasa cukup tidak puas hati dengan kebenaran begitu banyak kepada syarikat dan kilang untuk beroperasi di ketika angka kes Covid19 terus menunjukkan peningkatan angka kes yang ketara.
Hari ini saja, selain angka kes adalah sebanyak 7,703, namun jumlah kematian yang dicatat sebanyak 126 adalah yang tertinggi dalam negara.
Maka itu, jika trend memberi kebenaran kepada syarikat dan kilang terus berleluasa, sedangkan angka 95,142 yang sudah diberi kebenaran itu pun dianggap terlalu tinggi, bagaimanakah negara mahu menang dalam perang melawan Covid19 ini?
Susulan itu, muncul pula perkhabaran posting Ismail Sabri itu juga berikutan berlakunya pertengkaran dalam mesyuarat kabinet berhubung kelulusan begitu banyak syarikat dan kilang yang dibenarkan beroperasi itu.
Sejumlah menteri dikatakan tidak berpuas hati atas kebenaran tersebut kerana persetujuan telah dicapai sebelum ini untuk melaksanakan total lockdown atau PKP penuh selama dua minggu, diikuti dua fasa lagi selepas itu.
Sebelum ini, semua menteri bersetuju dengan pelaksanaan PKP penuh yang diumumkan oleh Perdana Menteri tetapi berita berkenaan 95,142 syarikat diberi kelulusan oleh MITI untuk beroperasi menimbulkan bantahan dan rasa tidak puas hati, lalu ia mencetuskan pertengkaran yang agak panas antara sesama mereka.
Semalam juga Ismail Sabri turut mengeluarkan kenyataan media berkaitan penutupan semua kilang arak dalam tempoh 1 hingga 14 Jun, walaupun sebelumnya telah dibenarkan beroperasi oleh MITI.
Tindakan Ismail Sabri mengeluarkan arahan tutup itu adalah berikutan bantahan ramai kerana rata-rata beranggapan kilang arak tidak seharusnya dibuka disebabkan ia bukanlah termasuk dalam kategori barang makanan perlu.
Dalam erti kata lain, berdasarkan apa yang berlaku sehari dua ini memang menampakkan adanya ketegangan dan rasa tidak puas hati antara beberapa menteri UMNO dengan Azmin yang diberi kuasa penuh oleh Perdana Menteri untuk memberikan kebenaran kepada mana-mana syarikat untuk beroperasi dalam tempoh PKP penuh.
Sebab itu, sindiran Ismail Sabri yang menulis “Saya dah tutup pintu depan tapi….” tidaklah sukar difahami maksudnya serta ia ditujukan kepada siapa.
Selain mungkin tindakan memberi kebenaran melalui pintu belakang untuk syarikat-syarikat beroperasi sudah banyak berlaku sebelum ini, walaupun pintu depan sudah ditutup, tidak mengejutkan juga jika lebih luas lagi pintu belakang akan terus dibuka selepas ini.
Soalnya, jika Ismail Sabri tidak puas hati dengan Azmin yang dilihat terlalu berkuasa atau begitu banyak diberi muka oleh Mahiaddin Md Yasin, sehingga walaupun pintu depan sudah ditutup untuk mengetatkan PKP, tetapi pintu belakang tetap terbuka, memadaikah sekadar berani menyindir saja?
Kenapa tidak umum saja letak jawatan dengan segera?
Mustahil ada yang akan berubah dalam kerajaan dan kepada Mahiaddin serta Azmin selepas sindiran yang dibuatnya itu.
Lagi pun, dalam mana-mana perjuangan, pertempuran atau ketika sudah muktamad ingin menewaskan pihak yang dianggap lawan, main sindir-sindir lamgsung tidak termasuk dalam strategi untuk menang perang.
Cehhh….
(ShahbudinHusin 02/06/2021)

4.9

7

votes
Article Rating
Kongsikan artikel ini


DARIPADA 95,142 SUDAH MENINGKAT KEPADA 128,150, VIRUS COVID19 PUN AKAN TERUS KETAWA

Pada 1 Jun lalu, kita didedahkan dengan laporan media yang mengatakan sebanyak 95,142 syarikat telah diberi kebenaran untuk beroperasi dalam tempoh PKP penuh atau total lockdown yang berkuatkuasa sehingga 14 Jun depan.
Ketika itu, ramai yang terkejut lalu bising mempertikaikan mengapa MITI memberi banyak kelulusan sebegitu rupa.
Bukankah sekarang total lockdown?
Angka kes Covid19 yang dilaporkan pada hari tersebut ialah 7,105.
Susulannya, kerajaan dipertikaikan sama ada benar-benar serius mahu memerangi Covid19 atau sebaliknya dengan tindakan memberi kebenaran kepada begitu banyak syarikat-syarikat untuk beroperasi itu.
Total lockdown apa namanya kalau 95,142 syarikat terus beroeprasi dengan 1.2 juta pekerja sentiasa bergerak ke sana sini?
Hari ini, 3 Jun kita didedahkan pula dengan laporan media yang mengatakan syarikat yang dibenarkan beroperasi telah meningkat kepada 128,150 jumlahnya.
Jumlah pekerja yang terbabit pula dianggarkan 1.6 juta.
Hari ini juga kes Covid19 yang dilaporkan m ialah sebanyak 8,209.
Ehhh…kerajaan jenis apa kita ada ini, makin banyak kes makin banyak lagi syarikat dibenarkan beroperasi?
Dengan jumlah syarikat yang dibenarkan beroperasi terus meningkat daripada 95,142 kepada 128,150 hanya dalam tempoh tiga hari, berapa pula jumlahnya pada tiga hari akan datang?
Minggu depan dan 10 hari akan datang, adakah jumlah kebenaran yang diberi akan terus meningkat?
Jika begitu, macam mana mahu melawan wabak yang sedang menggila?
Kenapa tidak dilakukan total lockdown sepenuhnya sepertimana PKP 1.0 dengan semua pihak mesti berkorban selama dua minggu ini untuk duduk di rumah dan sama-sama memutuskan rantaian Covid19?
Apa yang nyata, tidak sebagaimana PKP 1.0 dahulu di mana kerapkali kedengaran seruan daripada pihak kerajaan agar rakyat sedia berkorban demi keselamatan nyawa, tetapi perkara itu tidak lagi kedengaran dalam total lockdown kali ini.
Malang sekali, kerajaan sendiri kali ini nampaknya tidak sedia berkorban dengan memahami betul-betul erti total lockdown dan sekatan penuh yang mereka laksanakan itu.
Jika begini kecenderungan kerajaan, sementara pemberian vaksin kekal lembab serta mengecewakan, virus Covid19 bukan saja lebih mungkin terus bermaharajalela di sekitar kita, bahkan akan mentertawakan semua pemimpin yang gagal dalam menangani krisis ini, meski sudah diberi isyarat dengan jumlah kematian yang semakin meningkat.
(ShahbudinHusin 03/06/2021)

5

7

votes
Article Rating
Kongsikan artikel ini


KALAU DAH UMUM TOTAL LOCKDOWN, BUATLAH BETUL-BETUL – NAJIB INGATKAN KERAJAAN PN

Sedarlah!
Bahawa keadaan Covid negara kita berada dalam senarai Top 10 kes baharu Covid dalam dunia sejak dua minggu lalu.
Kes baharu dan JUGA kematian baharu Malaysia dari segi saiz penduduk dicatat kita ketika ini adalah BERKALI-KALI GANDA lebih tinggi berbanding kebanyakan negara lain termasuk USA, UK, India dan negara-negara jiran.
Adakah kerajaan PN masih belum sedar bahawa sebanyak 561 nyawa telah terkorban akibat Covid dalam tempoh 7 hari lepas sahaja?
Jauh mengatasi jumlah 471 kematian bagi keseluruhan tahun 2020.
Sebab itu sekiranya sendiri umum TOTAL lockdown, buatlah betul-betul supaya frontliners, hospital dan keadaan Covid negara mendapat keredaan dalam tempoh masa paling singkat.
Biar pahit seketika daripada menanggung sakit berterusan.
Jangan berkali-kali dibuat separuh masak lagi.
Jangan sia-siakan lagi pengorbanan Rakyat.
Gelombang Covid ini sudah berterusan selama 9 bulan. Berapa lama lagi Rakyat mampu bertahan untuk lihat kesudahan?
Selagi rantaian Covid tidak diputuskan, selagi Rakyat akan terkorban, diseksa dan ekonomi negara tidak dapat pulih.
NAJIB RAZAK
Bekas Perdana Menteri
03 Jun 2021.

4.7

3

votes
Article Rating
Kongsikan artikel ini


BOLEHKAH PERUBAHAN NADA TAKIYUDDIN DIPERCAYAI SEDANGKAN ORANG KANAN MAHIADDIN SENDIRI BERKERAS TIDAK MAHU PARLIMEN BERSIDANG?

Sebelum ini iaitu pada 3 Mac lalu, Menteri di Jabatan Perdana Menteri, Takiyuddin Hassan secara tegas berkata, kerajaan telah memutuskan menolak sidang Parlimen daripada diadakan ketika tempoh darurat.
Kata beliau, ada alasan perundangan dan ada alasan dari segi sains dan data untuk menangguhkan dahulu persidangan Parlimen.
Takiyuddin menambah, antara alasan bagi menangguhkan persidangan Parlimen dari aspek perundangan kerana Perlembagaan Persekutuan dengan jelas menyatakan ketika tempoh darurat, Agong boleh membuat ordinan.
“Jadi bila Agong sudah boleh buat undang-undang, maka keperluan untuk Parlimen bersidang dan buat undang-undang sudah tidak ada.
“Kedua, kita melihat tumpuan dan fokus kerajaan sekarang ini adalah untuk memerangi Covid19, termasuk Ahli Parlimen itu sendiri yang mana mereka juga dikira petugas barisan hadapan,” tegasnya.
Selain itu, tegas beliau, kerajaan bukan sahaja mahu membendung penularan wabak Covid19 dalam kalangan rakyat, sebaliknya turut ingin melindungi 220 Ahli Parlimen.
“Saya hendak nyatakan di Parlimen kita sekarang ada 220 Ahli Parlimen (dua meninggal dunia) dan daripada jumlah tersebut, seramai 77 orang adalah individu berumur 61 tahun hingga 69 tahun.
“Yang berumur 70 tahun hingga 79 tahun pula ada 19 orang, manakala yang berusia 80 tahun ke atas ada seramai empat orang.
“Jadi, hampir sebahagian Ahli Parlimen kita termasuk dalam kumpulan berisiko tinggi untuk dijangkiti virus Covid19. Kita tidak mahu Ahli Parlimen turut terdedah dengan wabak ini,” katanya lagi.
Tetapi, hari ini beliau berubah nada dengan berkata, kerajaan sedang mengkaji untuk mengadakan sidang Parlimen secara hibrid iaitu sebahagian Ahli Parlimen hadir secara fizikal dan sebahagian lagi secara maya.
“Langkah ini diambil bagi memastikan Parlimen dapat berperanan sebagaimana sewajarnya walaupun negara masih berdepan dengan pandemik Covid19 serta program pemulihan masih berjalan di semua peringkat,” tambah Takiyuddin lagi.
Boleh percaya ke cakap Takiyuddin ini?
Adakah kenyataan terbaru ini hanya untuk meredakan kemarahan ramai?
Persoalan lain pula, mahu mengkaji itu akan mengambil masa berapa lama – sebulan, tiga bulan, enam bulan, setahun atau tiada tempoh masa tertentu?
Jika begitu, bilakah sidang Parlimen secara hibrid itu bakal diadakan?
Begitu pun, di sebalik Takiyuddin dilihat berubah nada, orang paling kanan kepada Mahiaddin selain Azmin Ali iaitu Hamzah Zainuddin, tetap berkeras menolak sidang Parlimen daripada diadakan sekarang ini.
Kata beliau, sidang Parlimen hanya boleh diadakan semula selepas negara berjaya mencapai imuniti kelompok untuk menangani virus Covid19.
Jika tidak, tambau beliau, tindakan membenarkan sidang Parlimen hanya mendedahkan kepada wujudnya lebih banyak kluster jangkitan.
“Contohnya jika Parlimen buka selama sebulan…Isnin sampai Khamis empat hari berturut-turut.
“Berapa orang ada di Parlimen tu? Setiap Ahli Parlimen ada pegawai-pegawainya, pegawai-pegawai kerajaan juga ada situ, pegawai dan kakitangan Parlimen di kafeteria, kantin, driver dan lain-lain semuanya akan melebihi seribu orang.
“Duduk dari pagi hingga pukul lima atau enam petang, bukankah ini akan jadi titik panas Covid19,” ujarnya berhujah.
Di samping itu, Speaker Parlimen lantikan Mahiaddin, Azhar Azizan Harun juga beberapa kali menolak sebarang desakan untuk memanggil sidang Parlimen ketika tempoh darurat.
Bahkan, Azhar juga menolak sidang Parlimen daripada diadakan secara maya kerana menurutnya, peruntukan undang-undang mengatakan ia mesti diadakan di Bangunan Parlimen secara fizikal.
Seterusnya, beliau berkata, banyak undang-undang yang perlu dipinda terlebih dahulu untuk membolehkan Parlimen bersidang secara maya seperti yang digesa banyak pihak.
Mengambil kira semua rentetan perkembangan yang ada ini, bolehkah dipercayai serta diyakini kata-kata Takiyuddin yang mengatakan kerajaan sedang mengkaji untuk mengadakan Parlimen secara hibrid itu?
Dengan keyakinan bahawa Mahiaddin pasti akan merujuk atau meminta pandangan daripada Hamzah dan Azmin sebagai orang-orang kanannya terlebih dahulu, tidak terkecuali tentunya Azhar juga, sebenarnya adalah sia-sia saja berharap yang positif daripada kenyataan Takiyuddin itu.
Ini kerana ketiga-tiga mereka itu tidak mahu sama sekali sidang Parlimen daripada diadakan lantaran jika berlaku usul undi tidak percaya dan Mahiaddin kecundang, mereka juga akan sama hilang jawatan.
Sebagaimana disebut pada awal tadi, sementara masa berlalu, Takiyuddin barangkali sengaja berbuat demikian semata-mata untuk meredakan kemarahan ramai saja.
Akhirnya, dengan masa terus berlalu bersama PKP yang bersambung-sambung, disertai tidak mustahil darurat juga mungkin dipanjangkan lagi, sudah tiada apa-apa yang akan berlaku.
Mahiaddin terus kekal, kerajaan PN juga kekal, menteri-menteri turut kekal dan yang berubah hanyalah angka kes dan jumlah kematian yang meningkat akibat Covid19.
Tiada cara lain untuk melihat sidang Parlimen dapat diadakan melainkan UMNO yang turut kuat mendesak perkara tersebut agar berani bertindak menarik sokongan terhadap Mahiaddin dan menjatuhkan PN daripada menjadi kerajaan.
Sudah tidak boleh ditangguh lagi keperluan UMNO, BN dan PH untuk saling bekerjasama menyelamatkan negara ini daripada kekacauan, huru-hara dan lintang-pukang selagi Mahiaddin tidak ditarik keluar daripada jawatannya.
(ShahbudinHusin 04/06/2021)

3.8

4

votes
Article Rating
Kongsikan artikel ini


PKP HURU-HARA TANDA MAHIADDIN TIDAK MAMPU MEMIMPIN

Hari ini, 4 Jun adalah hari keempat perlaksanaan PKP penuh atau total lockdown yang diumumkan kerajaan berikutan meningkatnya semula jumlah kes Covid19 dalam negara.
Tetapi, tidak seperti PKP 1.0 dahulu, PKP penuh kali ini bukan saja tidak dianggap PKP penuh atau total lockdown dalam ertikata sebagaimana istilah yang disebut Perdana Menteri, Mahiaddin Md Yassin, malah ia jadi hura-hara dan lintang pukang.
Walau dikata PKP penuh, ia sama sekali tidak banyak berbeza dengan PKP 2.0 dan PKP 3.0 sebelum ini.
Lebih ketara, huru-hara dan lintang pukang dalam PKP penuh ini hanya berlaku kira-kira sehari selepas perlaksanaannya dikuatkuasakan pada 1 Jun lalu.
Tidak saja jalanraya masih sibuk dan sesetengahnya berlaku kesesakan, orang berkeliaran juga kelihatan di mana-mana dan yang paling memusykilkan, MITI semakin banyak memberi kebenaran kepada syarikat dan kilang untuk dibenarkan beroperasi.
Azmin Ali sebagai Menteri MITI yang diberi kuasa meluluskan mana-mana syarikat untuk beroperasi pula seakan cuba menunjukkan “powernya” apabila semakin banyak kelulusan diumumkannya di sebalik kes dan kematian juga kian meningkat.
Jika sebelum kecaman terhadapnya timbul, jumlah syarikat yang dibenar beroperasi adalah 95,142, tetapi setelah kecaman makin berleluasa, semalam beliau dengan bangga mengumumkan sebanyak 128,150 syarikat telah diberi kebenaran.
Jika makin banyak syarikat dibenar beroperasi dan dan semakin ramai orang berada di luar rumah, bagaimanakah rantaian Covid19 ini mahu diputuskan?
Untuk itu, PKP yang dikatakan penuh kali ini semakin ditanggapi ramai bukanlah benar-benar penuh dan totak lockdown juga tidak benar-benar total perlaksanaannya.
Semua itu tidak saja mengundang paling banyak kritikan dan kecaman, bahkan ramai yang tidak ragu-ragu menjangka PKP ini akan menemui kegagalan.
Sementara jika rakyat yang tidak sedia berkorban kerana sekatan PKP dan itu boleh saja dianggap perkara biasa, namun tentulah luar biasa kalau kerajaan sendiri yang tidak sanggup berkorban dalam memerangi wabak pembunuh ini.
Itulah yang terlihat dalam PKP terbaru ini di mana dengan pelbagai kelonggaran yang diberi oleh kerajaan melalui MITI untuk sekian banyak syarikat beroperasi adalah tanda jelas kerajaanlah yang enggan berkorban.
Kenapa susah sangat kerajaan mahu menguatkuasa peraturan agar semua syarikat ditutup operasi untuk sementara atau hanya selama dua minggu saja, kecuali syarikat pengeluaran dan perkhidmatan yang benar-benar perlu saja?
Yang paling buruk, pendirian kerajaan dalam isu memberi kebenaran kepada syarikat beroperasi itu turut menyebabkan berlakunya pertengkaran panas dalam mesyuarat kabinet dikatakan antara Ismail Sabri Yaakob dengan Azmin.
Keputusan kerajaan dan Mahiaddin sendiri yang meletakkan kuasa penuh kepada Azmin dan MITI untuk meluluskan syarikat-syarikat yang ingin beroperasi dalam tempoh PKP adalah suatu kesilapan yang jelas mengundang petaka dan ketidaktentuan.
Beranggapan bahawa kuasa yang diberikan kepadanya itu itu suatu kelebihan berbanding sepatutnya mesti lebih berhati-hati dan tidak rakus dalam membuat keputusan, itulah realitinya yang menjadikan lebih banyak syarikat diberi kebenaran.
Sebagimana didedahkan dalam media sosial, terdapat pula beberapa syarikat yang bukan dalam kategori perlu pun ada yang diberi kelulusan oleh MITI.
Kenapa dan bagaimana perkara itu boleh berlaku?
Dalam hal ini, mahu tidak mahu, beban kesalahan paling utama haruslah diletakkan kepada Mahiaddin sebagai punca segala-galanya, selain Azmin.
Mahiaddin bukan saja bersalah kerana memanja dan terlalu memberi muka kepada Azmin, malah juga atas kegagalannya dalam memimpin dan memastikan menteri-menterinya melaksanakan tugas dengan baik serta berkesan.
Sifirnya mudah saja, kalau Mahiaddin adalah seorang Perdana Menteri yang tegas, berwibawa, tidak lemah, kepimpinannya dihormati dan arahannya dipatuhi, kekalutan, huru-hara dan lintang pukang ini tidak akan berlaku dengan berleluasa.
Sebaliknya, oleh kerana Mahiaddin adalah seorang Perdana Menteri yang gagal, kerajaannya dan apa juga yang dilakukannya, semuanya akan menghasilkan natijah kegagalan.
(ShahbudinHusin 04/06/2021)

4.7

12

votes
Article Rating
Kongsikan artikel ini


HANYA SETELAH 5 BULAN BARU NAK DIKAJI BUKA PARLIMEN, JUJURKAH ATAU SEKADAR ‘LIP-SERVICE’?

Menteri-menteri Perikatan Nasional (PN) tidak sekata dalam isu bilakah Parlimen akan dibuka semula.
Menteri Dalam Negeri Hamzah Zainudin tidak bersetuju Parlimen dibuka semula sekarang, sehinggalah dicapai imuniti kelompok vaksin Covid-19.
Maksudnya, lama lagi baru Parlimen akan bersidang kembali. Ini pandangan Menteri Dalam Negeri merangkap Setiausaha Agung Parti Bersatu.
Kita tahu, Parti Bersatu amat takut jika Parlimen bersidang semula.
Menteri PN yang lain yang menjaga hal-ehwal parlimen dan undang-undang, Takiyuddin Hassan menyatakan pada hari semalam, Jumaat bahawa Kerajaan sedang mengkaji konsep dan mekanisme ke arah perlaksanaan sidang Dewan Parlimen secara hibrid.
Maknanya ada kemungkinan sidang Parlimen akan dibuka. Tetapi entah bila?
Sebagai seorang ahli parlimen yang ada kepentingan dalam soal asas demokrasi berparlimen di negara ini, saya terpanggil untuk memberi ulasan.
Pertama saya nampak, Kerajaan PN pimpinan Muhyiddin Yassin bercelaru dalam soal bilakah parlimen akan dibuka semula.
Untuk tutup dan gantung Parlimen begitu mudah sekali, tetapi mengapa bila hendak membukanya semula amat susah sangat?
Kepada pandangan Hamzah Zainudin, saya tidak berminat untuk mengulas. Hal parlimen bukan urusannya. Kita tak galakkan wujud menteri busy-body yang campur urusan menteri lain.
Hal Parlimen adalah bidang kuasa Takiyuddin Hassan sebagai menteri yang bertanggungjawab.
Takiyuddin Hassan, bukan dari Parti Bersatu. Dia seorang yang dilatih sebagai peguam. Beliau faham dan mengerti konsep-konsep serta prinsip asas demokrasi berparlimen, peranan parlimen, soal pengasingan kuasa, sistem semak dan imbang, dan pelbagai konvensyen perundangan keperlembagaan yang mudah difaham termasuk yang sukar dan abstrak tetapi fundamental.
Kepada Menteri Takiyuddin Hassan serta Yang di-Pertua Dewan Rakyat, Yang di-Pertua Dewan Negara, dan Timbalan-Timbalan Yang di-Pertua yang bermesyuarat pada hari Jumaat 4hb Jun yang lalu, saya berasa amat musykil dan ingin bertanya beberapa soalan di sini, kerana ruang ahli parlimen menyoal di dalam Parlimen kini ditutup rapat.
Soalan Pertama:Sudah 5 bulan Parlimen digantung, hanya baru sekarang bermesyuarat untuk bincang kemungkinan parlimen akan dibuka secara hibrid, bermaksud gabungan secara kehadiran fizikal dan juga secara maya?
Kenapa tidak bincang sebelum parlimen digantung? Kenapa tidak bincang sebaik sahaja parlimen digantung. Masa lima bulan telah berlalu sia-sia.
Soalan Kedua: Adakah Menteri Takiyuddin Hassan, Yang di-Pertua Dewan Rakyat Azhar Harun, Yang di-Pertua Dewan Negara Dr Rais Yatim, Timbalan-Timbalan Yang di-Pertua Dewan Rakyat Azalina Othman Said dan Rashid Hasnon, yang hampir kesemuanya mempunyai latarbelakang undang-undang menyedari bahawa dalam keadaan biasa (bukan Darurat) adalah satu kesalahan undang-undang di bawah Kanun Keseksaan barang siapa mengganggu perjalanan urusan parlimen dan gangguan terhadap sistem demokrasi Parlimen di negara ini?
Sangat mengecewakan setelah 5 bulan berlalu,baru sekarang pihak-pihak yang disebut di atas berbincang aspek infrastruktur, teknikal, undang-undang, peraturan dan kewangan sekiranya sidang parlimen secara hibrid itu akan diadakan?
Soalan Ketiga: Mengapa lembam dan perlahan sangat? Anda semua adalah pemegang amanah menjaga institusi parlimen, tunggak asas sistem demokrasi berparlimen di negara ini.
Kami ahli parlimen yang lain dan rakyat Malaysia meletakkan amanah ke atas bahu anda untuk mempertahankan institusi parlimen.
Tahukah bahawa anda telah gagal melaksanakan tanggangjawab secara fidusiari? Jika bukan kerana Darurat, ia adalah satu kegagalan yang bersifat kesalahan jenayah.
Soalan Keempat: Kepada nama-nama besar yang disebut di atas, yang membawa gelaran Tan Sri dan Datuk kurniaan negara dan negeri, adakah anda benar-benar jujur untuk membuka semula Parlimen?
Atau adakah mesyuarat yang anda lakukan pada Jumaat lepas dan kenyataan media oleh Menteri Takiyuddin Hassan sekadar “public relation” atau “lip-service” sahaja, seperti melepaskan batuk ditangga?
Kenyataan Menteri Takiyuddin Hassan seperti dilaporkan akhbar Sinar Harian (5 Jun 2021) seperti berikut: “Mesyuarat turut memutuskan supaya kajian lebih terperinci dibuat segera bagi menyediakan kertas lengkap yang akan diangkat dalam waktu terdekat untuk pertimbangan dan kelulusan jemaah menteri,”
Soalan Kelima: Sudah 5 bulan Parlimen digantung dan dinafikan hak bersidang, sekarang masih perlu dibuat kajian lebih terperinci lagi? Selama ini tidak dikaji? Terperinci yang macam mana lagi?
Dengan rendah diri, saya mohon menyatakan bahawa isu yang sebesar gajah di dalam bilik yang menghalang anda semua membuka Parlimen ialah kerana wujudnya Ordinan Darurat (Kuasa-Kuasa Perlu) yang Kabinet Darurat Kerajaan PN gubal dan dijadikan undang-undang darurat dibawah dekri Yang di-Pertuan Agong.
Itu isu sebenarnya. Kalau nak buka Parlimen, maka batalkan dahulu Undang-Undang Darurat tersebut. Anda semua yang menjadi pemegang taruh atau stake-holder Parlimen yang bijaksana semua, tidak perlulah berlari mengelilingi belukar kecil, macam tak nampak isu yang sebenar.
Kalau tak faham, tanyalah Peguam Negara, penasihat undang-undang kepada Kerajaan.
Soalan Keenam: Kalau kertas lengkap yang dikatakan oleh Menteri Takiyuddin Hassan itu siap dan diangkat ke mesyuarat kabinet untuk kelulusan, adakah pasti Kabinet Kerajaan PN akan bersetuju dengan cadangan untuk membuka semula parlimen waktu sekarang ini?
Rasa-rasanya Menteri seperti Hamzah Zainuddin tentu sudah bersedia untuk menolak cadangan dari Menteri de-facto Undang-Undang, Takiyuddin Hassan itu.
Takiyuddin Hassan sebenarnya secara “subconscious” seperti tidak yakin dengan cadangannya sendiri apabila menyatakan beliau dan lain-lain yang bermesyuarat 4hb Jun lalu “pada dasarnya bersetuju dengan pelan konsep Parlimen hibrid ini,”.
Maksudnya mereka baru bersetuju pada dasarnya sahaja. Itulah hasil mesyuarat orang-orang besar Parlimen Malaysia. Sekadar bersetuju pada dasarnya sahaja.
Soalan Ketujuh dan terakhir: Apakah Takiyuddin Hassan, Azhar Harun, Rais Yatim, Azalina Othman Said dan Rashid Hasnon yang menjadi pemegang taruh institusi Parlimen mempunyai keazaman politik yang kuat untuk mendesak sehingga berjaya menuntut Kabinet Darurat Kerajaan PN membuka semula Parlimen Malaysia secara hibrid?
Sama-samalah kita perhatikan.
Hassan Abdul Karim
05 hb Jun 2021 (Sabtu).

5

1

vote
Article Rating
Kongsikan artikel ini


JIKA KONGRES PKR SECARA MAYA PUN TAK DIBENARKAN MKN, JANGAN MIMPILAH SIDANG PARLIMEN HIBRID JADI KENYATAAN!!!

Dalam satu perkembangan yang dianggap mengejutkan dan di luar jangkaan, PKR telah menerima surat daripada Majlis Keselamatan Negara atau MKN dan makluman lisan Pendafrar Pertubuhan (ROS) agar menangguhkan Kongres Nasional parti itu yang dijadual berlangsung esok, 6 Jun 2021.
Arahan daripada MKN itu diterima pada jam 6.21 petang semalam, 4 Jun 2021.
Arahan terbaru MKN ini adalah bertentangan dengan surat mereka bertarikh 27 Mei lalu yang menyatakan MKN tiada halangan terhadap penganjuran Kongres Nasional PKR yang akan diadakan sepenuhnya dalam talian itu.
Sehubungan itu, Ketua Setiausaha Pengelola merangkap Pengarah Kongres PKR, Nik Nazmi Nik Ahmad berkata, pihaknya merakam bantahan keras terhadap tindakan saat akhir MKN itu, namun akur untuk menangguhkannya ke suatu tarikh lain yang akan dimaklumkan kemudian.
Begitu pun, tambah beliau, butiran keputusan itu akan diumumkan oleh Presiden PKR, Anwar Ibrahim yang akan muncul secara langsung dalam Amanat Khas melalui laman Facebook PKR pada jam 11 pagi esok, Ahad 6 Jun 2021.
Anwar juga katanya, akan turut menyentuh isu-isu lain seperti Covid19, ekonomi dan perkembangan politik semasa dalam amanat khasnya itu nanti.
Langkah MKN mengarahkan penangguhan ini memang mengejutkan, janggal dan di luar jangkaan kerana Konges Nasional kali ini memang dirancang diadakan sepenuhnya dalam talian melalui applikasi Zoom.
Tambahan lagi, semalam dan hari ini telah pun selesai diadakan Kongres Wanita dan AMK PKR yang juga dilangsungkan secara dalam talian.
Apa alasan sebenar MKN dan ROS mengarahkan penangguhan itu?
Jika Covid19 alasannya, sejak bila virus itu boleh merebak melalui talian internet atau mampu menembusi aplikasi Zoom?
Dalam hal ini, bagaimana dengan murid-murid sekolah yang mengikuti Pengajaran dan Pembelajaran di Rumah atau PdPR sepanjang tempoh pandemik ini?
Apakah MKN tidak mahu mengeluarkan arahan yang sama kepada Kementerian Pendidikan?
Atau arahan ini lebih bertujuan politik untuk mengelakkan kerajaan daripada terdedah kepada teguran dan kritikan?
Melangkah lebih jauh pula, jika Kongres Nasional PKR yang sepenuhnya dalam talian pun tidak dibenarkan oleh MKN, bagaimana dengan sidang Parlimen hibrid yang kononnya dalam kajian kerajaan untuk melaksanakannya sebagaimana dimaklumkan oleh Takiyuddin Hassan semalam?
Sidang Parlimen hibrid adalah cantuman antara fizikal dan maya di mana sebahagian Ahli Parlimen perlu hadir ke Bangunan Parlimen, manakala sebahagian yang lain akan menyertainya secara maya.
Kalau sepenuhnya melalui maya tidak dibenarkan oleh MKN, di mana logiknya MKN akan membenarkan sidang Parlimen secara hibrid?
Lagi pun, Pengerusi MKN adalah Perdana Menteri yang juga Presiden Bersatu, Mahiaddin Md Yasin yang memang diketahui takut Parlimen dibuka demi bimbang kehilangan jawatannya.
Ternampak munasabahkah Mahiaddin akan tiba-tiba bertukar menjadi berani membenarkan sidang Parlimen secara hibrid?
Akhirnya, yang boleh tanpa halangan barangkali hanya menanam pokok atau membela ikan hibrid sajalah!!!
(ShahbudinHusin 05/06/2021)

4.8

6

votes
Article Rating
Kongsikan artikel ini


APAKAH TENGKU ZAFRUL ADA ‘POLITICAL WILL’, TANYA AHLI MT UMNO

Seperti moratorium automatik sekali lagi Tgk Zafrul beri berbagai alasan kenapa i-Lestari dan i-Sinar tidak dilanjutkan.
Kata beliau, dulu ia dilaksana kerana keadaan adalah luar biasa.
Apakah sekarang dengan kematian dan kes yang naik mencanak maka ia bukan luar biasa?
Sebab itu wajar seseorang yang dilantik jadi Menteri mesti ada ‘political will’ pada dirinya walau pun dia bukan orang politik.
Kesungguhan politik adalah “pemudah cara” (fasilitator). Ia mendorong seorang pemimpin bersuara, bertindak dan buat polisi untuk manfaat kepada orang ramai.
Dia akan berusaha supaya masalah yang nampak sukar dan rumit dapat diselesaikan dengan mudah.
Sebab itu rakyat suka jumpa orang politik untuk selesai masalah terutama yang membabitkan kerenah birokrasi.
Apakah Tengku Zafrul ada “political will”?
Tanpa political will dia akan menjadi fasilitator kepada orang lain bukan kepada rakyat.
Kecewa, kesungguhan politik diguna untuk gantung parlimen.
Bukan diguna untuk lanjut i-Lestari, i-Sinar dan moratorium automatik.
DR. PUAD ZARKASHI
Ahli MT UMNO.

3.8

4

votes
Article Rating
Kongsikan artikel ini


IDEA PARLIMEN HIBRID CUMA WAYANG PN – NAJIB

Sebenarnya ini adalah satu wayang yang tak berapa bermakna bagi mengurangkan tekanan ke atas kerajaan PN untuk sambung parlimen setelah Darurat terbukti gagal segagalnya melawan Covid.
Biar saya jelaskan.
Katakanlah kerajaan perlu masa 14 hari untuk “kaji” laksana sidang Parlimen secara hybrid.
Katakanlah selepas kaji 14 hari, kerajaan bersetuju untuk bersambung parlimen secara hibrid.
Namun PM masih perlu beri notis sekurang-kurangnya 28 hari sebelum sidang Parlimen boleh dilaksanakan.
https://www.astroawani.com/berita-malaysia/parlimen-tidak-boleh-bersidang-tanpa-notis-perdana-menteri-286881
YDP Agong perkenan darurat hingga 1 Ogos ini.
https://www.bharian.com.my/berita/nasional/2021/01/775177/agong-perkenan-darurat-hingga-1-ogos-ini
Hari ini 5 Jun 2021 bermakna tinggal 57 hari lagi sehingga darurat berakhir.
Jadi, 57 hari tolak 14 hari untuk kaji.
Tolak lagi 28 hari untuk tempoh minima notis PM.
Maka cuma tinggal 15 hari sebelum Darurat berakhir untuk parlimen bersidang semula.
Tak signifikan ke mana pun kecuali mereka berniat untuk sambung lagi Darurat dengan alasan Covid masih belum terkawal.
NAJIB RAZAK
Bekas Perdana Menteri.

5

2

votes
Article Rating
Kongsikan artikel ini


KADAR UJIAN COVID19 DITURUNKAN KETIKA KES JANGKITAN MENINGGI SATU LAGI BUKTI #KERAJAANGAGAL – ANWAR

Sejak tujuh hari lalu, Kementerian Kesihatan telah melaporkan purata kes jangkitan Covid-19 sebanyak 99,094 kes. Kadar pengujian semakin menurun meski kadar jangkitan positif yang tinggi.
Kadar pengujian yang paling tinggi dilakukan satu hari adalah pada 4 Jun di mana 105,293 kes dilaporkan.
Saya telah mengajukan persoalan tentang rasional menurunkan kadar pengujian semasa PKP di mana kita tahu kes-kes sporadik sedang meningkat, kematian meningkat dan variasi terus merebak, dan ini ternyata membimbangkan.
Saat PKP ini mesti dimanfaatkan untuk membendung penularan wabak ini secara proaktif.
Pakar-pakar perubatan juga turut mempersoalkan tentang rendahnya kadar pengujian kita, dan mereka juga percaya bahawa laporan kes harian tidak menggambarkan jumlah kes jangkitan yang sebenar.
Logik mengatakan sekiranya kadar positif kes Covid-19 berada pada kadar 7% atau lebih, ia bermakna mengurangkan kadar pengujian akan memberikan gambaran yang salah tentang kes-kes jangkitan Covid-19.
Kesannya adalah lebih ramai yang dijangkiti Covid-19 tidak akan dikuarantin, lebih ramai yang akan menjangkiti yang lain, dan dalam beberapa minggu yang mendatang kita akan dibebankan dengan gelombang kes yang menggila tinggi dan juga kadar kematian tinggi.
Pertubuhan Kesihatan Sedunia (WHO) mengesyorkan 10-30 pengujian untuk setiap satu kes yang telah disahkan. Berdasarkan syor dari WHO ini, kita harus lipatgandakan kadar pengujian.
Saya mengajukan soalan kepada Perdana Menteri, apakah rasional keraaan untuk tidak meningkatkan kadar ujian sekarang selain hanya untuk menutup kelemahan kerajaan untuk membendung wabak ini dan hanya menunggu fasa vaksinasi besar-besaran yang akan bermula pada bulan Julai atau Ogos ini.
Demi rakyat Malaysia, saya benar-benar berharap sebab untuk mengurangkan kadar pengujian bukan untuk menggambarkan kes semakin menurun bila secara realitinya kerajaan terus gagal dan rakyat terus mati.
Dengan pengujian besar-besaran kita akan mendapat gambaran sebenar tentang penularan wabak Covid-19, ambil langkah-langkah proaktif untuk kuarantin dan pengesanan kontak bagi melindungi warga yang terdedah dengan marabahaya untuk tiga bulan mendatang.
Saya telah menggesa sejak tahun lalu untuk meningkatkan keupayaan pengujian dan telah membangkitkannya kembali dalam minggu-minggu kebelakangan ini, namun tidak ada respon dan tindakan pantas dari pihak berwajib.
Ini secara tidak langsung menggambarkan langkah darurat hanya untuk menutup kelemahan kerajaan serta untuk mereka mengelak dari kebertanggungjawaban.
Sebaliknya, kerajaan ini terus berselirat dengan masalah untuk melaksanakan SOP yang mengelirukan dan menyusahkan orang ramai.
Sudah 15 bulan kita berdepan dengan ancaman wabak, tapi kerajaan masih menggunakan taktik dan strategi lapuk yang ternyata telah gagal.
Sentimen umum tentang kerajaan gagal adalah kesan langsung dari perencanaan yang tidak bijak dan mengelirukan.
ANWAR IBRAHIM
Presiden PKR/Pengerusi PH
7 Jun 2021.

4.6

7

votes
Article Rating
Kongsikan artikel ini